# ภาพรวมเกี่ยวกับ Intel® Matrix Storage Console

Intel Matrix Storage Console เป็นโปรแกรมประยุกต์บน Windows* ที่มีอินเตอร์เฟซผู้ใช้สำหรับคอมโพเนนต์ทั้งหมดของ Intel® Matrix Storage Manager Intel Matrix Storage Manager จัดเตรียมความสามารถขั้นสูงในการจัดการและข้อมูลสถานะโดยละเอียดสำหรับระบบย่อย Serial ATA AHCI และ RAID โปรแกรมนี้ได้รับการสนับสนุนบนระบบที่ใช้โปรเซสเซอร์ Intel® Pentium®, Intel® Core Duo หรือ Intel® Xeon® และที่มีสตอเรจคอนโทรลเลอร์ของ Intel อย่างน้อยหนึ่งตัวตามที่ระบุไว้ใน ตารางที่ 2 โปรดดูแฟ้ม Readme ที่ติดตั้งพร้อมกับซอฟต์แวร์นี้เพื่อเรียนรู้เพิ่มเติมเกี่ยวกับความต้องการทั้งหมดของระบบ หรือ เยี่ยมชมไซต์สนับสนุนผลิตภัณฑ์นี้ของ Intel
Intel Matrix Storage Console สามารถดูได้จากสองโหมด: โหมดพื้นฐาน (Basic) และโหมดชั้นสูง (Advanced) โหมดพื้นฐานเป็นมุมมองแบบง่ายๆ ที่แสดงถึงข้อมูลอุปกรณ์ในรูปแบบของข้อความสถานะ และภาพอธิบาย โหมดชั้นสูงมีตัวเลือกเพิ่มเติมสำหรับผู้ใช้ที่มีประสบการณ์มากกว่า เพื่อจัดการระบบย่อยที่เก็บข้อมูล และเลือกนโยบายการแคชของระบบ คุณสามารถเปลี่ยนโหมดด้วยการเลือกตัวเลือกที่เหมาะสมในเมนู มุมมอง

## โหมดพื้นฐาน

โหมดพื้นฐานเป็นมุมมองที่เรียบง่ายสำหรับระบบย่อยที่เก็บข้อมูลผ่านทางโปรแกรม Intel® Matrix Storage Manager มุมมองโหมดพื้นฐานแสดงสถานะของฮาร์ดไดรฟ์ และภาพอธิบายของโวลุ่ม RAID ปัจจุบัน ในสถานการณ์ที่ผิดปกติ เช่น ฮาร์ดไดรฟ์ทำงานล้มเหลวหรือหายไป บานหน้าต่างทางด้านขวาจะมีปุ่ม 'เปลี่ยนไปยังมุมมองโหมดชั้นสูง' ซึ่งจะใช้ในการเปิดโหมดชั้นสูงเพื่อจัดการกับปัญหา นอกจากนี้คุณสามารถเข้าถึงมุมมองโหมดชั้นสูงได้ด้วยการเลือก 'โหมดชั้นสูง' จากเมนู 'มุมมอง' ภาพด้านล่างนี้แสดงระบบ RAID ทั่วไปในโหมดพื้นฐาน คุณอาจเห็นมุมมองที่ต่างออกไป ขึ้นอยู่กับว่าคุณติดตั้งระบบปฏิบัติการไว้บนไดรฟ์ใด และมีโวลุ่ม RAID จำนวนเท่าใด หากระบบไม่มีโวลุ่ม RAID ใดๆ ก็จะแสดงสถานะของฮาร์ดไดรฟ์
รูปที่ 1. โหมดพื้นฐาน

## โหมดชั้นสูง

โหมดชั้นสูงเป็นมุมมองที่ละเอียดมากขึ้นสำหรับระบบย่อยที่เก็บข้อมูลผ่านทางโปรแกรม Intel® Matrix Storage Manager โหมดชั้นสูงแสดงการผสมผสานของมุมมองลอจิคอลและฟิสิคอลของฮาร์ดไดรฟ์ และโวลุ่ม RAID ใดๆ ที่สนับสนุนที่อาจอยู่ในเครื่อง มุมมองลอจิคอล จะให้รายละเอียดของอาเรย์และโวลุ่มของ RAID มุมมองฟิสิคอล จะให้รายละเอียดของฮาร์ดไดรฟ์ และวิธีการที่ฮาร์ดไดรฟ์แต่ละตัวเชื่อมต่อเข้าด้วยกัน รูปข้างล่างแสดงตัวอย่างของมุมมองโหมดชั้นสูงที่มีฮาร์ดไดรฟ์ 4 ตัว มีโวลุ่ม 2 โวลุ่ม คือ MyRAID5 และ MyRAID10 ใช้อาเรย์เดี่ยวร่วมกัน
รูปที่ 2. โหมดชั้นสูง
บานหน้าต่างอุปกรณ์
บานหน้าต่างด้านซ้ายมือ เรียกว่าบานหน้าต่างอุปกรณ์ แสดงมุมมองแบบลอจิคอลและฟิสิคอลของอุปกรณ์ที่ประกอบเป็นระบบย่อยที่เก็บข้อมูล ATA อุปกรณ์เหล่านี้จะประกอบด้วยฮาร์ดไดรฟ์ Serial ATA ที่สนับสนุน, ฮาร์ดไดรฟ์ ATAPI ที่สนับสนุน, โวลุ่ม RAID ที่สนับสนุน และโวลุ่มการกู้คืนที่มีอยู่ในระบบ
บานหน้าต่างข้อมูล
เมื่อ Intel Matrix Storage Manager ถูกเลือกในบานหน้าต่างอุปกรณ์ บานหน้าต่างทางด้านขวาที่มีชื่อว่า บานหน้าต่างข้อมูล จะแสดงข้อมูลสำหรับอุปกรณ์ที่เลือก ตารางด้านล่างจะอธิบายพารามิเตอร์ต่างๆ สำหรับชนิดอุปกรณ์แต่ละอย่าง ถ้าพารามิเตอร์ใช้ไม่ได้กับอุปกรณ์ที่คุณเลือก ค่าจะไม่แสดงขึ้นมา

## แถบเมนู

ในโหมดพื้นฐาน แถบเมนูประกอบด้วย 3 เมนู: แฟ้ม, มุมมอง และวิธีใช้ มุมมองโหมดชั้นสูงมีเมนูเพิ่มเติมที่เรียกว่า การกระทำ สำหรับเป็นตัวเลือกเพิ่มเติมในการจัดการการเก็บข้อมูล
เมนูแฟ้ม
เมนูนี้มีตัวเลือกพื้นฐาน เช่น การบันทึกและการพิมพ์รายงานระบบ หรือการจบการทำงานของ Intel® Matrix Storage Console
เมนูมุมมอง
เมนูมุมมองมีตัวเลือกสำหรับการสลับระหว่างโหมดพื้นฐานและโหมดชั้นสูง และการปรับปรุงมุมมองเหล่านี้ด้วยตนเอง ด้วยการเลือก 'Refresh' หรือด้วยการกด F5
นอกจากนี้ เมนูมุมมอง ยังให้คุณแสดงรายงานระบบ ซึ่งประกอบด้วยข้อมูลของระบบ รวมทั้งข้อมูลเฉพาะของโปรแกรมประยุกต์ คุณสามารถพิมพ์และบันทึก รายงานระบบ ได้โดยการคลิกที่ปุ่มที่เหมาะสมบนกล่องโต้ตอบ
เมนูการกระทำ
เมนูนี้ ซึ่งพร้อมใช้งานในโหมดชั้นสูงเท่านั้น มีตัวเลือกสำหรับการสร้างโวลุ่ม RAID และโวลุ่มการกู้คืนบนระบบของคุณ เมนูนี้ยังมีตัวเลือก 'สแกนหาอุปกรณ์พลักแอนด์เพลย์อีกครั้ง' เพื่อให้แน่ใจว่าอุปกรณ์เก็บข้อมูลทั้งหมดถูกโหลดในบานหน้าต่างอุปกรณ์
เมนูวิธีใช้
ตัวเลือกเนื้อหาและดัชนีจะเริ่มแฟ้มวิธีใช้นี้ ตัวเลือก สนับสนุน จะเชื่อมต่อไปยังหลายๆ เว็บไซต์ที่มีข้อมูลการอัพเดตผลิตภัณฑ์ การสนับสนุนด้านเทคนิค เอกสารต่างๆ และข้อมูลที่มีประโยชน์อื่นๆ โดยค่ามาตรฐาน ลิงค์จะชี้ไปยังเพจสนับสนุนของ Intel แต่ค่านี้อาจได้รับการปรับเปลี่ยนโดยผู้ผลิตระบบ ตัวเลือก เกี่ยวกับ จะแสดงแบนเนอร์ของ Intel Matrix Storage Console และหมายเลขรุ่นของซอฟต์แวร์ที่ติดตั้งอยู่ในปัจจุบัน

## เมนูคลิกขวา

หลายๆ องค์ประกอบของบานหน้าต่างอุปกรณ์ในโหมดชั้นสูง จะมีการกระทำเพิ่มเติมผ่านทางเมนูคลิกขวา โปรดดู ตัวเลือก Intel Matrix Storage Manager สำหรับรายละเอียดเพิ่มเติม

# ภาพรวมเกี่ยวกับ Intel® Matrix Storage Manager

Intel Matrix Storage Manager เป็นโปรแกรมที่ปรับปรุงประสิทธิภาพและความน่าเชื่อถือของระบบย่อยที่เก็บข้อมูลบนคอมพิวเตอร์ของคุณ เมื่อต้องการจัดการระบบย่อยที่เก็บข้อมูล ให้คลิกเมนู Start และเรียกใช้ Intel® Matrix Storage Console เมื่ออยู่ในคอนโซล ให้เลือกโหมดพื้นฐานหรือโหมดชั้นสูงจากเมนูมุมมอง ทั้งนี้ขึ้นอยู่กับระดับของรายละเอียดที่คุณต้องการแสดง

ชุดซอฟต์แวร์ดังกล่าวประกอบด้วยส่วนประกอบต่อไปนี้:

- ไดรเวอร์ Intel® Matrix Storage Manager
- การตรวจดูแลเหตุการณ์
- Intel Matrix Storage Manager option ROM

## ไดรเวอร์ Intel® Matrix Storage Manager

ไดรเวอร์ Intel Matrix Storage Manager เป็นซอฟต์แวร์ที่ได้รับการออกแบบเป็นพิเศษเพื่อปรับปรุงประสิทธิภาพและความน่าเชื่อถือของระบบย่อยที่เก็บข้อมูล ไดรเวอร์นี้ได้รับการรับรองโดย Microsoft Windows* Hardware Quality Labs (WHQL) โดยอาจติดตั้งบนระบบเดสก์ท็อป, โมบายล์ หรือเซิร์ฟเวอร์ที่สนับสนุน การติดตั้งซอฟต์แวร์นี้เป็นระบบอัตโนมัติอย่างสมบูรณ์สำหรับชิปเซ็ต และระบบปฏิบัติการที่สนับสนุนทั้งหมด ไดรเวอร์ได้รับการติดตั้งเป็นส่วนของซอฟต์แวร์ Intel Matrix Storage Manager
หลังจากการติดตั้ง ไดรเวอร์จะถูกสอบถามโดยองค์ประกอบ Intel Matrix Storage Manager อื่นเพื่อจัดการกับระบบย่อยในการเก็บข้อมูล การสอบถามจะได้รับรายละเอียดของคอนโทรลเลอร์ Serial ATA, อุปกรณ์ Serial ATA และข้อมูล RAID มาพร้อมกับสถานะของอุปกรณ์ต่างๆ จากนั้นข้อมูลจะแสดงใน Intel Matrix Storage Console

## การตรวจดูแลเหตุการณ์

การตรวจดูแลเหตุการณ์ คือบริการของระบบที่ติดตั้งอยู่ในระบบพร้อมกับโปรแกรม Intel® Matrix Storage Manager เมื่อติดตั้งแล้ว บริการนี้จะทำงานเมื่อผู้ใช้ล็อกออนเข้าสู่ระบบ และรันเบื้องหลังในขณะที่ระบบกำลังทำงานอื่นอยู่ การตรวจดูแลเหตุการณ์จะสื่อสารกับไดรเวอร์ Intel® Matrix Storage Manager, Intel® Matrix Storage Console และแอปเพล็ตไอคอนถาด เพื่อให้แน่ใจว่าสถานะของส่วนประกอบทั้งสามซิงโครไนซ์กัน และเพื่อสร้างการแจ้งเตือนเหตุการณ์ เมื่อเกิดเหตุการณ์ขึ้น การตรวจดูแลเหตุการณ์จะทำให้แอปเพล็ตไอคอนถาดระบบ แสดงไอคอนถาด Intel Matrix Storage Manager ซึ่งจะแสดงข้อความบอลลูน หรือกล่องโต้ตอบที่อธิบายถึงเหตุการณ์ ชนิดเหตุการณ์ที่สามารถทำให้เกิดการแจ้งเตือน ประกอบด้วยการเปลี่ยนแปลงสถานะโวลุ่ม RAID, เหตุการณ์ผิดพลาดอินพุต/เอาต์พุต (I/O) ของฮาร์ดไดรฟ์ หรือเหตุการณ์ SMART ของฮาร์ดไดรฟ์ เมื่อมีเหตุการณ์ในลักษณะนี้เกิดขึ้น การตรวจดูแลเหตุการณ์จะบันทึกเหตุการณ์นี้ไว้ในบันทึกเหตุการณ์ของ NT และบันทึกเหตุการณ์ของ Intel Matrix Storage Manager
ด้านล่างนี้คือรายการตัวเลือกที่พร้อมใช้งานเมื่อมีการรายงานเหตุการณ์โดยไอคอนถาด Intel Matrix Storage Manager คุณสามารถเข้าถึงตัวเลือกเหล่านี้ได้ด้วยการคลิกขวาที่ไอคอนถาด:

- เปิด Intel Matrix Storage Console: เปิด Intel Matrix Storage Console เพื่อแสดงสถานะ และ/หรือข้อมูลการสอบสวนเกี่ยวกับเหตุการณ์
- ละเว้นการเตือนปัจจุบันในขณะนี้:สั่งให้บริการการตรวจดูแลเหตุการณ์ละเว้นเหตุการณ์ปัจจุบัน และซ่อนการแสดงไอคอนบนถาดระบบ จนกระทั่งมีผู้ใช้คนต่อไปล็อกออนเข้ามา หรือมีเหตุการณ์ใหม่เกิดขึ้น
- อย่าแสดงข้อความเกี่ยวกับการคุ้มครองข้อมูลเมื่อเริ่มต้น: ตัวเลือกนี้จะใช้ได้กับข้อความบอลลูนที่ให้ข้อมูลเท่านั้น ตัวเลือกนี้จะซ่อนไอคอนถาดและยกเลิกการแสดงข้อความดังกล่าวในอนาคต

## Intel® Matrix Storage Manager Option ROM

Option ROM เป็นชุดจำหน่ายแยกต่างหาก และไม่ได้รวมอยู่ในระบบที่ไม่สนับสนุน RAID โดยทั่วไป option ROM จะรวมอยู่ใน BIOS ของเมนบอร์ดเพื่อตั้งค่าคอนฟิกโวลุ่ม RAID ก่อนที่ระบบปฏิบัติการจะบูตขึ้นมา

# คุณสมบัติของ Intel® Matrix Storage Manager

ด้านล่างนี้เป็นภาพรวมคุณลักษณะที่สำคัญของ Intel Matrix Storage Manager คุณลักษณะบางอย่างอาจไม่พร้อมใช้งาน ขึ้นอยู่กับฮับคอนโทรลเลอร์ I/O ที่ระบบของคุณกำลังใช้ และฮาร์ดแวร์ที่เชื่อมต่อกับระบบ เมื่อต้องการดูรายการคุณลักษณะทั้งหมดที่ใช้ได้สำหรับฮับคอนโทรลเลอร์ I/O แต่ละตัว เยี่ยมชมเพจสนับสนุนชิปเซ็ตของ Intel สำหรับผลิตภัณฑ์นี้

## Intel® Rapid Recover Technology

เทคโนโลยีนี้ใช้ฟังก์ชัน RAID 1 (การมิร์เรอร์) เพื่อคัดลอกข้อมูลจากไดรฟ์หลักที่กำหนดไปยังไดรฟ์กู้คืนที่กำหนด ไดรฟ์หลักและไดรฟ์กู้คืนต้องครอบคลุม 100% ของพื้นที่ว่างฮาร์ดไดรฟ์ที่ใช้ได้ของอาเรย์ และจะมีโวลุ่มการกู้คืนได้เพียงโวลุ่มเดียวบนระบบ คุณสามารถเลือกว่าคุณต้องการให้คัดลอกข้อมูลบนไดรฟ์หลักไปยังไดรฟ์กู้คืนอย่างต่อเนื่องหรือตามคำร้องขอ โปรดทราบว่าเมื่อโวลุ่มการกู้คืนถูกสร้างขึ้น จะไม่สามารถมีหรือเพิ่มโวลุ่ม RAID ในระบบ โปรดดูรายละเอียดเพิ่มเติมในหัวข้อ 'สร้างโวลุ่มการกู้คืน' ของแฟ้มวิธีใช้นี้

- ข้อได้เปรียบ: มีการเขียนข้อมูลสำรองทั้งหมด เพิ่มการควบคุมวิธีคัดลอกข้อมูลระหว่างไดรฟ์หลักและไดรฟ์กู้คืน การอัพเดตโวลุ่มอย่างรวดเร็ว (เฉพาะการเปลี่ยนแปลงในไดรฟ์หลักตั้งแต่การอัพเดตครั้งล่าสุดจะถูกคัดลอกไปยังไดรฟ์กู้คืน) สามารถดูข้อมูลบนฮาร์ดไดรฟ์สมาชิกได้ใน Windows Explorer*
- ข้อด้อย: ความจุของที่เก็บข้อมูลมีขนาดเท่ากับไดรฟ์ที่เล็กที่สุด
- การใช้งาน: การปกป้องข้อมูลที่สำคัญยิ่งสำหรับระบบโมบายล์ การกู้คืนอย่างรวดเร็วสำหรับไดรฟ์หลักไปยังสถานะก่อนหน้าหรือสถานะที่เป็นค่าเริ่มต้น

ตารางที่ 1. การสนับสนุนเทคโนโลยี INTEL RAPID RECOVERY สำหรับสตอเรจคอนโทรลเลอร์ของ INTEL

ระดับ RAID | จำนวนไดรฟ์ | ICH8M | ICH9R ICH9DH ICH9DO | ICH9M | ICH9M-E | ICH10R ICH10D ICH10DO
กู้คืน | 2 (หลักและกู้คืน) | ใช่ | ใช่ | ใช่ | ใช่ | ใช่

## เทคโนโลยี RAID

RAID (Redundant Array of Independent Disks) หมายถึงฮาร์ดไดรฟ์หลายตัวที่เป็นอิสระจากกันที่ประกอบกันเป็นอาเรย์ลอจิคอลเพียงตัวเดียว ถ้ามีโวลุ่ม RAID ตั้งแต่หนึ่งตัวขึ้นไปถูกสร้างบนอาเรย์ ระบบปฏิบัติการจะไม่รับรู้ถึงไดรฟ์แต่ละตัวอีกต่อไป แต่จะรับรู้โวลุ่มแต่ละโวลุ่มเป็นฮาร์ดไดรฟ์ลอจิคอลเพียงตัวเดียว จุดประสงค์หลักของ RAID คือ เพื่อปรับปรุงสมรรถนะและความทนทานต่อการทำงานล้มเหลวของระบบย่อยในการเก็บข้อมูล ระดับ RAID เป็นตัวกำหนดว่าข้อมูลจะถูกจัดรูปแบบภายในโวลุ่มที่ครอบคลุมฮาร์ดไดรฟ์ของอาเรย์อย่างไร Intel® Matrix Storage Manager สนับสนุน RAID ระดับ 0 (การสตริป), RAID ระดับ 1 (การมิร์เรอร์), RAID ระดับ 5 (การสตริปด้วยแพริตี) และ RAID ระดับ 10 (การสตริปและการมิร์เรอร์) ในขณะนี้ยังไม่สนับสนุนระดับ RAID อื่นๆ ตารางด้านล่างนี้แสดงจำนวนฮาร์ดไดรฟ์ที่ได้รับการสนับสนุนบนโวลุ่ม RAID สำหรับระดับ RAID แต่ละระดับบนสตอเรจคอนโทรลเลอร์ที่มีอยู่บนระบบ
ตารางที่ 2. การสนับสนุนระดับ RAID สำหรับสตอเรจคอนโทรลเลอร์ของ INTEL

ระดับ RAID | จำนวนไดรฟ์ | ESB2 | ICH7R ICH7DH | ICH7MDH ICH7M | ICH8R ICH8DH ICH8DO | ICH8M-E | ICH8M | ICH9R ICH9DH ICH9DO | ICH9M ICH9M-E | ICH10R ICH10D ICH10DO
RAID 0 | 2 | ใช่ | ใช่ | ใช่ | ใช่ | ใช่ | ใช่ | ใช่ | ใช่ | ใช่
RAID 0 | 3 หรือ 4 | ใช่ | ใช่ | ไม่ | ใช่ | ไม่ | ไม่ | ใช่ | ไม่ | ใช่
RAID 0 | 5 หรือ 6 | ใช่ | ไม่ | ไม่ | ไม่ | ไม่ | ไม่ | ใช่ | ไม่ | ใช่
RAID 1 | 2 | ใช่ | ใช่ | ใช่ | ใช่ | ใช่ | ใช่ | ใช่ | ใช่ | ใช่
RAID 5 | 3 หรือ 4 | ใช่ | ใช่ | ไม่ | ใช่ | ไม่ | ไม่ | ใช่ | ไม่ | ใช่
RAID 5 | 5 หรือ 6 | ใช่ | ไม่ | ไม่ | ไม่ | ไม่ | ไม่ | ใช่ | ไม่ | ใช่
RAID 10 | 4 | ใช่ | ใช่ | ไม่ | ใช่ | ไม่ | ไม่ | ใช่ | ไม่ | ใช่

RAID 0 (การสตริป)
RAID ระดับ 0 ประกอบด้วยฮาร์ดไดรฟ์ตั้งแต่สองตัวขึ้นไป เพื่อที่ว่าข้อมูลจะถูกแบ่งเป็นบล็อกเล็กๆ ที่สามารถถูกจัดการได้ ที่เรียกว่า สตริป ตารางที่ 2 อธิบายถึงรูปแบบการใช้งานต่างๆ สำหรับขนาดสตริปที่อนุญาต สตริปจะมีลักษณะเป็นแถบทั่วทั้งสมาชิกอาเรย์ ซึ่งบรรจุโวลุ่ม RAID 0 อยู่ วิธีนี้จะช่วยปรับปรุงสมรรถนะในการอ่าน/เขียน โดยเฉพาะในการเข้าถึงตามลำดับ โดยการอนุญาตให้สามารถเข้าถึงข้อมูลที่ติดกันจากฮาร์ดไดรฟ์ตั้งแต่หนึ่งตัวขึ้นไปได้พร้อมกัน อย่างไรก็ตาม ข้อมูลที่เก็บในโวลุ่ม RAID 0 ไม่มีการทำสำรองไว้ ดังนั้น ถ้ามีฮาร์ดไดรฟ์ตัวหนึ่งเสีย ข้อมูลทั้งหมดในโวลุ่มจะหายไป

- ข้อได้เปรียบ: เพิ่มประสิทธิภาพในการเข้าถึงและจัดเก็บข้อมูล ไม่สูญเสียความจุข้อมูล
- ข้อด้อย: ไม่มีการสำรองข้อมูล (ถ้ามีฮาร์ดไดรฟ์ตัวหนึ่งเสีย ข้อมูลทั้งหมดในโวลุ่มจะหายไป)
- การใช้งาน: โดยปกติจะใช้ในเดสก์ทอปและเวิร์กสเตชั่นที่ต้องการสมรรถนะสูง แต่ไม่มีข้อมูล และซอฟต์แวร์สำคัญ

RAID 1 (การมิร์เรอร์)
RAID ระดับ 1 ประกอบด้วยฮาร์ดไดรฟ์สองตัว เพื่อที่ว่าข้อมูลทั้งหมดจะถูกเขียนในเวลาเดียวกันระหว่างสมาชิกอาเรย์ต่างๆ ซึ่งบรรจุโวลุ่ม RAID 1 อยู่ หรืออีกนัยหนึ่งคือ ข้อมูลจะถูกทำมิร์เรอร์ภายในฮาร์ดไดรฟ์ของโวลุ่ม RAID 1 การทำเช่นนี้จะสร้างข้อมูลสำรองแบบเรียลไทม์ของข้อมูลทั้งหมดบนไดรฟ์ตัวแรก ด้วยการมิร์เรอร์ข้อมูลไปยังไดรฟ์ตัวที่สอง

- ข้อได้เปรียบ: มีการเขียนข้อมูลสำรองทั้งหมด, เพิ่มอัตราการอ่านข้อมูล
- ข้อด้อย: ความจุของที่เก็บข้อมูลมีขนาดเท่ากับไดรฟ์ที่เล็กที่สุด อัตราการเขียนข้อมูลลดลงเล็กน้อย
- การใช้งาน: โดยทั่วไปจะใช้ในเวิร์กสเตชั่นและเซิร์ฟเวอร์ที่เก็บข้อมูลที่มีความสำคัญสูง

RAID 5 (การสตริปด้วยแพริตี)
RAID ระดับ 5 ประกอบด้วยฮาร์ดไดรฟ์ตั้งแต่สามตัวขึ้นไป เพื่อที่ว่าข้อมูลจะถูกแบ่งเป็นบล็อกเล็กๆ ที่สามารถถูกจัดการได้ ที่เรียกว่า สตริป RAID 5 ใช้แพริตี ซึ่งคือวิธีการทางคณิตศาสตร์ที่จะสร้างข้อมูลที่สูญหายใหม่ลงในไดรฟ์เดี่ยว ซึ่งจะเพิ่มความทนทานต่อการทำงานล้มเหลว ข้อมูลและแพริตีจะสตริปในสมาชิกอาเรย์ต่างๆ ตามลำดับที่หมุนเวียน เนื่องจากการสตริปแพริตี จึงสามารถที่จะสร้างข้อมูลหลังจากที่มีการแทนที่ฮาร์ดไดรฟ์ที่ล้มเหลวด้วยไดรฟ์ใหม่ได้ งานพิเศษที่ต้องคำนวณข้อมูลที่หายไปจะลดระดับสมรรถนะในการเขียนลงในโวลุ่ม ในขณะที่ข้อมูลกำลังถูกสร้างใหม่ RAID 5 จะทำงานสำหรับฟังก์ชั่น I/O ขนาดเล็กได้ดีกว่าไฟล์ซีเควนเชียลขนาดใหญ่

- ข้อได้เปรียบ: มีการเขียนข้อมูลสำรองทั้งหมด มีประสิทธิภาพ สตอเรจอาเรย์มีสมรรถนะสูงขึ้นและทนทานต่อการทำงานผิดพลาด
- ข้อด้อย: ใช้เวลานานในการสร้างใหม่ และประสิทธิภาพลดลงในช่วงที่ทำการสร้างใหม่
- การใช้งาน: เป็นทางเลือกที่ดีสำหรับแฟ้มเซิร์ฟเวอร์และแอปพลิเคชั่นเซิร์ฟเวอร์ อินเตอร์เน็ตและอินทราเน็ตเซิร์ฟเวอร์

RAID 10 (การสตริปและการมิร์เรอร์)
RAID ระดับ 10 ใช้ฮาร์ดไดรฟ์ 4 ตัวเพื่อสร้างการผสมผสานของ RAID ระดับ 0 และ 1 ข้อมูลจะถูกสตริประหว่างอาเรย์ดิสก์สองตัวเพื่อก่อตัวขึ้นเป็นองค์ประกอบ RAID 0 แต่ละไดรฟ์ในอาเรย์ RAID 0 จะถูกมิร์เรอร์โดยไดรฟ์ในอาเรย์ RAID 1 การตั้งค่าระบบนี้ ให้ผลประโยชน์ด้านสมรรถนะของ RAID 0 และการมีข้อมูลสำรองของ RAID 1

- ข้อได้เปรียบ: เพิ่มประสิทธิภาพ และมีการเขียนข้อมูลสำรองทั้งหมด
- ข้อด้อย: จำเป็นต้องใช้ฮาร์ดดิสก์ 4 ตัว โดย 2 ตัวใช้สำรองข้อมูล เป็นผลให้เสียค่าใช้จ่ายเพิ่มขึ้น
- การใช้งาน: เซิร์ฟเวอร์ฐานข้อมูลที่ต้องการสมรรถนะที่สูง และความทนทานต่อการทำงานผิดพลาด

ขนาดสตริป
ขนาดสตริประบุขนาดของบล็อกข้อมูลลอจิคอลที่ติดกันแต่ละบล็อก ซึ่งใช้ในโวลุ่ม RAID 0, RAID 5 หรือ RAID 10 ขนาดสตริปมีหน่วยเป็นกิโลไบต์ ตารางด้านล่างนี้อธิบายถึงรูปแบบการใช้งานต่างๆ สำหรับขนาดสตริปทั่วไป
ตารางที่ 3. รูปแบบการใช้งานต่างๆ สำหรับขนาดสตริปที่รองรับ

ขนาดสตริป | คำอธิบาย | ระดับ RAID
4 KB | ดีที่สุดสำหรับรุ่นที่มีการใช้เป็นพิเศษที่ต้องการสตริป 4 KB | RAID 0, 10
8 KB | ดีที่สุดสำหรับรุ่นที่มีการใช้เป็นพิเศษที่ต้องการสตริป 8 KB | RAID 0, 10
16 KB | ดีที่สุดสำหรับการถ่ายโอนข้อมูลแบบเป็นลำดับ | RAID 0, 5, 10
32 KB | ดีสำหรับการถ่ายโอนข้อมูลแบบเป็นลำดับ | RAID 0, 5, 10
64 KB | ขนาดสตริปที่ดีสำหรับวัตถุประสงค์ทั่วไป (มาตรฐานสำหรับ RAID 5, 10) | RAID 0, 5, 10
128 KB | สมรรถนะดีที่สุดสำหรับเดสก์ทอปและเวิร์กสเคชั่นส่วนมาก (มาตรฐานสำหรับ RAID 0) | RAID 0, 5

## เทคโนโลยี Intel® Matrix RAID

เทคโนโลยี Intel Matrix RAID อนุญาตให้สร้างโวลุ่ม RAID อิสระสองโวลุ่มบนอาเรย์ RAID เดียวกัน อาเรย์อาจประกอบด้วยฮาร์ดไดรฟ์ Serial ATA จำนวน 2 ถึง 6 ตัว ทั้งนี้ขึ้นอยู่กับระดับ RAID โวลุ่ม RAID แรกจะใช้พื้นที่บางส่วนของอาเรย์ โดยปล่อยพื้นที่ว่างไว้เพื่อให้สามารถสร้างโวลุ่มที่สองได้
เทคโนโลยี Intel Matrix RAID สนับสนุนระดับ RAID ต่อไปนี้ตราบใดที่มีการใช้ฮาร์ดไดรฟ์จำนวนเท่ากันสำหรับโวลุ่มทั้งสอง:

- RAID 1 และ RAID 0 แบบ 2 ไดรฟ์
- RAID 0 และ RAID 5 แบบ 3-6 ไดรฟ์
- RAID 0 และ RAID 0 แบบ 4 ไดรฟ์
- RAID 5 และ RAID 10 แบบ 4 ไดรฟ์

## คุณสมบัติอื่นๆ ของ Intel® Matrix Storage Manager

โปรดดูตารางด้านล่างนี้สำหรับภาพรวมเกี่ยวกับคุณบัติสำคัญๆ ที่จะช่วยให้คุณจัดการระบบย่อยในการเก็บข้อมูลของคอมพิวเตอร์ของคุณ คุณลักษณะ RAID ได้รับการสนับสนุนบนระบบที่ใช้ฮับคอนโทรลเลอร์ I/O ที่รองรับ RAID
ตารางที่ 4. ภาพรวมเกี่ยวกับการสนับสนุนคุณสมบัติการจัดการการเก็บข้อมูล

คุณสมบัติ | คำอธิบาย
เทคโนโลยี Intel® Matrix RAID | สร้าง จัดการ และใช้โวลุ่ม RAID ที่เป็นอิสระจากกันไม่เกินสองตัวภายในอาเรย์เดี่ยว สร้างอาเรย์ RAID ที่เป็นอิสระจากกันไม่เกินสามอาเรย์ โดยใช้ฮาร์ดดิสก์สองตัวสำหรับแต่ละอาเรย์ บนพอร์ต Serial ATA พอร์ตใดพอร์ตหนึ่งใน 6 พอร์ต
การย้ายระดับ RAID | ย้ายจาก RAID 0, 1 และ 10 เป็น RAID 5
การขยายความจุโวลุ่ม RAID | เพิ่มความจุที่เก็บข้อมูลของโวลุ่ม โดยใช้พื้นที่ว่างที่ใช้ได้บนอาเรย์ 100% บนโวลุ่ม RAID 0, RAID 1, RAID 5 หรือ RAID 10 หรือโดยเพิ่มฮาร์ดไดรฟ์หนึ่งตัวหรือมากกว่าให้กับโวลุ่ม RAID 0 หรือ RAID 5
RAID สำรอง | ทำเครื่องหมายฮาร์ดดิสก์ตั้งแต่หนึ่งตัวขึ้นไปเป็นไดรฟ์ปลายทาง สำหรับการสร้างใหม่โดยอัตโนมัติ
การตรวจสอบโวลุ่ม RAID | ระบุความไม่สอดคล้องกันหรือข้อมูลที่ได้รับความเสียหายบนโวลุ่ม 0, RAID 1, RAID 5 หรือ RAID 10
การตรวจสอบและซ่อมแซมโวลุ่ม RAID | ระบุและซ่อมแซมความไม่สอดคล้องกันหรือข้อมูลที่ได้รับความเสียหายบนโวลุ่ม RAID 1, RAID 5 หรือ RAID 10
อินเตอร์เฟซโฮสต์คอนโทรลเลอร์ชั้นสูง (AHCI) | ใช้คุณสมบัติ Serial ATA ชั้นสูง เช่น การคิวคำสั่งแบบเนทีฟ และฮ็อตพลักแบบเนทีฟ
การเข้ารหัสข้อมูล | อนุญาตให้แปลงข้อมูลเพื่อไม่ให้ผู้อื่นสามารถอ่านข้อมูลนั้น คีย์จะควบคุมระดับและสถานะของการเข้ารหัสข้อมูล Intel Matrix Storage Console แสดงสถานะการเข้ารหัสของโวลุ่ม RAID และโวลุ่มการกู้คืน รวมทั้งฮาร์ดไดรฟ์ RAID และ Non-RAID
ฮาร์ดไดรฟ์การป้องกันรหัสผ่าน | จัดหาความปลอดภัยระดับสูงและการปกป้องข้อมูลบนฮาร์ดไดรฟ์ด้วยรหัสผ่าน โดยปฏิเสธการเข้าถึงจากผู้ใช้ที่ไม่ได้รับอนุญาตและรับมือกับแฮคเกอร์ Intel Matrix Storage Console อนุญาตให้คุณปลดล็อคฮาร์ดไดรฟ์ที่ถูกล็อค
การสนับสนุนไดรฟ์เซคเตอร์ขนาดใหญ่ | อนุญาตให้ฮาร์ดไดรฟ์ที่มีขนาดลอจิคอลเซคเตอร์ ½ KB และขนาดฟิสิคอลเซคเตอร์ ½ KB, 1 KB, 2 KB หรือ 4 KB สามารถใช้ได้ในระบบย่อยในการเก็บข้อมูล
แคชเขียนกลับของโวลุ่ม | ปรับปรุงประสิทธิภาพด้วยการจัดเก็บเซคเตอร์ข้อมูลที่ใช้เป็นประจำไว้ชั่วคราวเพื่อเพิ่มความรวดเร็วในการเข้าถึงและปรับปรุงการทำงานของโวลุ่ม RAID แต่อาจเพิ่มความเสี่ยงในการสูญเสียข้อมูลที่แคชไว้ ในกรณีที่ไฟดับหรือระบบหยุดทำงาน คุณสมบัติแคชเขียนกลับของโวลุ่มจะถูกเปิดทำงานโดยค่ามาตรฐาน

# ข้อมูล Intel® Matrix Storage Manager

เมื่อคุณเปิด Intel® Matrix Storage Console หน้าต่างหลักจะปรากฏขึ้น โดยแสดงข้อมูลอุปกรณ์ในบานหน้าต่างสองบาน ในมุมมองโหมดชั้นสูง บานหน้าต่างด้านซ้ายมือ เรียกว่าบานหน้าต่างอุปกรณ์ แสดงมุมมองแบบลอจิคอลและฟิสิคอลของอุปกรณ์ที่ประกอบเป็นระบบย่อยที่เก็บข้อมูล ATA อุปกรณ์เหล่านี้จะประกอบด้วยฮาร์ดไดรฟ์ Serial ATA ที่สนับสนุน, ฮาร์ดไดรฟ์ ATAPI ที่สนับสนุน, โวลุ่ม RAID ที่สนับสนุน และโวลุ่มการกู้คืนที่มีอยู่ในระบบ บานหน้าต่างทางด้านขวา ซึ่งเรียกว่าบานหน้าต่างข้อมูล แสดงข้อมูลสำหรับอุปกรณ์ที่เลือก ตารางด้านล่างจะอธิบายพารามิเตอร์ต่างๆ สำหรับชนิดอุปกรณ์แต่ละอย่าง ถ้าพารามิเตอร์ใช้ไม่ได้กับอุปกรณ์ที่คุณเลือก ค่าจะไม่แสดงขึ้นมา
ตารางที่ 5. ข้อมูลอาเรย์ (โหมด RAID)

พารามิเตอร์ | ค่า
สถานะ | ไม่มีการย้ายในปัจจุบัน:ไม่มีการย้าย หรือการสร้างใหม่เกิดขึ้น
กำลังสร้างใหม่: โวลุ่ม RAID ตั้งแต่หนึ่งตัวขึ้นไปกำลังถูกสร้างใหม่
กำลังเพิ่มฮาร์ดไดรฟ์: ไดรเวอร์ Intel® Matrix Storage Manager กำลังเพิ่มสมาชิกของฮาร์ดไดรฟ์ตั้งแต่หนึ่งตัวขึ้นไป และกำลังย้ายข้อมูลในอาเรย์
กำลังเปลี่ยนฮาร์ดไดรฟ์:โวลุ่ม RAID ตั้งแต่หนึ่งโวลุ่มขึ้นไปกำลังถูกสร้างใหม่ในฮาร์ดไดรฟ์สำรอง เนื่องจากผลของเหตุการณ์ SMART บนฮาร์ดไดรฟ์ในโวลุ่มนั้น
กำลังตั้งค่าเริ่มต้น: พาริตี้โวลุ่ม RAID กำลังเริ่มทำงาน หรือข้อมูลบนโวลุ่ม RAID กำลังถูกตรวจสอบหรือตรวจสอบและแก้ไข
แคชข้อมูลฮาร์ดไดรฟ์เปิดทำงาน | รายงานว่าแคชข้อมูลนั้นเปิดทำงานสำหรับฮาร์ดไดรฟ์ทั้งหมดในอาเรย์หรือไม่
ขนาด | รายงานความจุของอาเรย์ในหน่วยกิกะไบต์
พื้นที่ว่าง | รายงานจำนวนพื้นที่ว่างในอาเรย์ที่ไม่ได้ถูกใช้โดยโวลุ่ม RAID คุณสามารถใช้พื้นที่ว่างเพื่อสร้างโวลุ่ม RAID ที่สองได้
จำนวนของฮาร์ดไดรฟ์ | รายงานจำนวนของฮาร์ดไดรฟ์ที่เป็นส่วนของอาเรย์
สมาชิกฮาร์ดไดรฟ์ [1, 2, 3, 4, 5, 6] | รายงานถึงผู้ผลิตและหมายเลขของฮาร์ดไดรฟ์แต่ละตัว ซึ่งเป็นสมาชิกของอาเรย์
จำนวนของโวลุ่ม | รายงานจำนวนของโวลุ่ม RAID ในอาเรย์ ถ้าจำนวนของโวลุ่มเท่ากับ 1 และมีพื้นที่ว่างเหลือ คุณจะสามารถสร้างโวลุ่ม RAID ที่สองในอาเรย์นั้นได้
สมาชิกโวลุ่ม [1, 2] | รายงานชื่อของโวลุ่ม RAID แต่ละโวลุ่มในอาเรย์

ตารางที่ 6. ข้อมูลโวลุ่ม (โหมด RAID)

พารามิเตอร์ | ค่า
สถานะ (โวลุ่ม RAID) | ปกติ: เข้าถึงข้อมูลในโวลุ่มได้เต็มที่
ล็อค: ระบุว่าไดรฟ์สมาชิกที่เป็นส่วนหนึ่งของโวลุ่ม RAID มีทั้งที่ถูกล็อคและปลดล็อค เมื่อต้องการปลดล็อคโวลุ่ม ให้ใช้ตัวเลือกคลิกขวาเพื่อปลดล็อคไดรฟ์สมาชิกทั้งหมดที่ถูกล็อค
ล้มเหลว:สำหรับโวลุ่ม RAID 0 สมาชิกตั้งแต่หนึ่งตัวขึ้นไปหายไป หรือทำงานล้มเหลว สำหรับโวลุ่ม RAID 1 สมาชิกทั้งสองตัวทำงานล้มเหลว สำหรับโวลุ่ม RAID 5 หรือ RAID 10 สมาชิกตั้งแต่สองตัวขึ้นไปหายไป หรือทำงานล้มเหลว หมายเหตุ: ในบางสถานการณ์ อาจมีการรายงานว่าโวลุ่ม RAID 10 'มีสมรรถนะลดลง' แม้ว่าสมาชิก 2 ตัวขาดหายไปหรือหยุดทำงาน
ลดระดับ:เฉพาะโวลุ่ม RAID 1, RAID 5 และ RAID 10 เท่านั้นที่สามารถอยู่ในสถานะนี้ได้ หมายความว่ามีสมาชิกตัวหนึ่งล้มเหลว หรือหายไป
เหตุการณ์ SMART:ฮาร์ดไดรฟ์มีข้อผิดพลาดเกินระดับข้อผิดพลาดที่สามารถกู้คืนได้ และมีการรายงานเหตุการณ์ SMART
กำลังสร้างใหม่: เฉพาะโวลุ่ม RAID 5 และ RAID 10 เท่านั้นที่สามารถอยู่ในสถานะนี้ได้ ระบุว่าข้อมูลกำลังถูกคัดลอกไปยังมิร์เรอร์หรือไดรฟ์สำรอง และการสำรองข้อมูลกำลังถูกคืนค่า
กำลังย้าย: ระบุว่าข้อมูลกำลังถูกย้ายไปยังไดรฟ์หรืออาเรย์ที่สอง และโวลุ่ม RAID กำลังถูกสร้างอยู่
กำลังตรวจสอบ: ระบุว่าข้อมูลบนโวลุ่ม RAID กำลังถูกตรวจสอบ
กำลังตั้งค่าเริ่มต้น: พาริตี้โวลุ่ม RAID กำลังเริ่มทำงาน หรือข้อมูลบนโวลุ่ม RAID กำลังถูกตรวจสอบหรือตรวจสอบและแก้ไข
สถานะ (โวลุ่มการกู้คืน) | กำลังดำเนินการสร้างโวลุ่ม: ข้อมูลบนไดรฟ์หลักกำลังถูกคัดลอกไปยังไดรฟ์กู้คืน
อัพเดตอย่างต่อเนื่อง: ข้อมูลบนไดรฟ์หลักจะถูกคัดลอกไปยังไดรฟ์กู้คืนโดยอัตโนมัติ ตราบใดที่ทั้งสองไดรฟ์เชื่อมต่อกับระบบ การยกเลิกใช้งานนโยบายอัพเดตอย่างต่อเนื่องกำหนดให้คุณร้องขอการอัพเดตด้วยตนเอง โดยคลิกขวาที่โวลุ่มการกู้คืน และเลือก อัพเดตโวลุ่ม
อัพเดตตามคำร้องขอ: ข้อมูลบนไดรฟ์หลักจะถูกคัดลอกไปยังไดรฟ์กู้คืน เมื่อคุณร้องขอด้วยการคลิกขวาที่โวลุ่ม และเลือก อัพเดตโวลุ่ม จะคัดลอกเฉพาะการเปลี่ยนแปลงนับตั้งแต่กระบวนการอัพเดตล่าสุด
อัพเดต: เฉพาะโวลุ่มการกู้คืนที่ตั้งเป็นนโยบายอัพเดตอย่างต่อเนื่องอาจอยู่ในสถานะนี้ ข้อมูลบนไดรฟ์กู้คืนจะตรงกับไดรฟ์หลัก
ต้องอัพเดต: เฉพาะโวลุ่มการกู้คืนที่ตั้งเป็นนโยบายอัพเดตตามคำร้องขออาจอยู่ในสถานะนี้ ข้อมูลบนไดรฟ์กู้คืนจะไม่ตรงกับข้อมูลบนไดรฟ์หลัก
ล้มเหลว: สมาชิกทั้งสองล้มเหลว
กำลังดำเนินการอัพเดตโวลุ่ม: ข้อมูลบนไดรฟ์หลักกำลังถูกคัดลอกไปยังไดรฟ์กู้คืน จะคัดลอกเฉพาะการเปลี่ยนแปลงนับตั้งแต่กระบวนการอัพเดตล่าสุด
กำลังดำเนินการกู้คืน: ข้อมูลบนไดรฟ์กู้คืนกำลังเขียนทับข้อมูลทั้งหมดบนไดรฟ์หลัก
ไดรฟ์หลักอ่านอย่างเดียว: คุณเลือกตัวเลือกสำหรับการเข้าถึงไฟล์บนไดรฟ์หลักใน Windows Explorer* ซึ่งทำให้ไดรฟ์เป็นแบบอ่านอย่างเดียว
ไดรฟ์กู้คืนอ่านอย่างเดียว: คุณเลือกตัวเลือกสำหรับการเข้าถึงไฟล์บนไดรฟ์กู้คืนใน Windows Explorer ซึ่งทำให้ไดรฟ์เป็นแบบอ่านอย่างเดียว
ไดรฟ์หลักหายไป: ไม่พบไดรฟ์หลักที่ใช้ในการสร้างโวลุ่มการกู้คืนอีกต่อไป
ไดรฟ์กู้คืนหายไป: ไม่พบไดรฟ์กู้คืนที่ใช้ในการสร้างโวลุ่มการกู้คืนอีกต่อไป
สถานะการเข้ารหัส | เปิด: โวลุ่มถูกเข้ารหัสและฮาร์ดไดรฟ์สมาชิกทั้งหมดถูกเข้ารหัส หมายเหตุ: ฮาร์ดไดรฟ์สมาชิกทั้งหมดที่เป็นส่วนหนึ่งของโวลุ่ม RAID จะต้องมีสถานะการเข้ารหัสที่เหมือนกัน ณ เวลาที่สร้าง
ปิด: โวลุ่มไม่ได้เข้ารหัส และฮาร์ดไดรฟ์สมาชิกทั้งหมดไม่ได้เข้ารหัส
ปิด (การเข้ารหัสฮาร์ดไดรฟ์แบบผสม): ไดรฟ์สมาชิกของโวลุ่ม RAID มีสถานะการเข้ารหัสที่แตกต่างกันและโวลุ่มถูกสันนิษฐานว่าไม่ได้เข้ารหัส เมื่อต้องการเปลี่ยนแปลงสถานะการเข้ารหัสโวลุ่ม ให้ปรับเปลี่ยนสถานะการเข้ารหัสบนฮาร์ดไดรฟ์สมาชิกเพื่อให้มีสถานะที่ตรงกัน
ข้อผิดพลาดในการตรวจสอบ | รายงานจำนวนของความไม่สอดคล้องกันที่พบในระหว่างการตรวจสอบข้อมูลโวลุ่ม RAID จะใช้ได้เฉพาะในระหว่างกระบวนการตรวจสอบหรือระหว่างกระบวนการตรวจสอบและซ่อมแซมเท่านั้น
บล็อกที่มีข้อผิดพลาดของสื่อ | รายงานจำนวนบล็อกที่มีข้อผิดพลาดของสื่อที่พบในระหว่างการตรวจสอบข้อมูลโวลุ่ม RAID จะใช้ได้เฉพาะในระหว่างกระบวนการตรวจสอบหรือระหว่างกระบวนการตรวจสอบและซ่อมแซมเท่านั้น
โวลุ่มระบบ | รายงานว่าโวลุ่มบรรจุแฟ้มระบบปฏิบัติการที่มีการป้องกันไว้หรือไม่
แคชเขียนกลับของโวลุ่มเปิดทำงาน | รายงานว่าคุณสมบัติแคชเขียนกลับนั้นเปิดทำงานสำหรับโวลุ่มหรือไม่ เมื่อเปิดทำงาน คุณลักษณะนี้จะปรับปรุงประสิทธิภาพด้วยการจัดเก็บเซคเตอร์ข้อมูลที่ใช้เป็นประจำไว้ชั่วคราวเพื่อเพิ่มความรวดเร็วในการเข้าถึงและปรับปรุงการทำงานของโวลุ่ม RAID แต่อาจเพิ่มความเสี่ยงในการสูญเสียข้อมูลที่แคชไว้ ในกรณีที่ไฟดับหรือระบบหยุดทำงาน แคชเขียนกลับของโวลุ่มจะถูกเปิดทำงานโดยค่ามาตรฐาน
ระดับ RAID | รายงานระดับ RAID ที่ใช้สำหรับโวลุ่ม
ขนาดสตริป | รายงานขนาดของบล็อกข้อมูลลอจิคอลที่ติดกันแต่ละบล็อกในโวลุ่ม สำหรับโวลุ่ม RAID 0, RAID 5 และ RAID 10 ขนาดสตริปมีหน่วยเป็นกิโลไบต์
ขนาด | รายงานความจุรวมของโวลุ่มในหน่วยกิกะไบต์
จำนวนของฮาร์ดไดรฟ์ | รายงานจำนวนของฮาร์ดไดรฟ์ที่โวลุ่มครอบคลุม
สมาชิกฮาร์ดไดรฟ์ [1, 2, 3, 4, 5, 6] | สำหรับโวลุ่ม RAID 0, RAID 1, RAID 5 และ RAID 10 รายงานผู้ผลิตและหมายเลขรุ่นของฮาร์ดไดรฟ์แต่ละตัวที่กำลังถูกใช้โดยโวลุ่มนั้น
ฮาร์ดไดรฟ์หลัก | สำหรับโวลุ่มการกู้คืน รายงานผู้ผลิตและหมายเลขรุ่นของไดรฟ์หลัก
ฮาร์ดไดรฟ์กู้คืน | สำหรับโวลุ่มการกู้คืน รายงานผู้ผลิตและหมายเลขรุ่นของไดรฟ์กู้คืน
อาเรย์แพเรนต์ | รายงานชื่อของอาเรย์สำหรับโวลุ่มนี้

ตารางที่ 7. ข้อมูลฮาร์ดไดรฟ์ RAID (โหมด RAID)

พารามิเตอร์ | ค่า
การใช้ | สมาชิกอาเรย์:ฮาร์ดไดรฟ์ถูกจัดกลุ่มกับไดรฟ์อื่น เพื่อประกอบกันเป็นอาเรย์ที่ประกอบด้วยโวลุ่ม RAID โวลุ่ม RAID อาจปรากฏในระบบปฏิบัติการ อย่างไรก็ตาม แต่ละไดรฟ์ไม่ถูกเปิดเผย
สมาชิกอาเรย์ (หลัก): ฮาร์ดไดรฟ์เป็นไดรฟ์ต้นทางสำหรับโวลุ่มการกู้คืน
สมาชิกอาเรย์ (กู้คืน): ฮาร์ดไดรฟ์เป็นไดรฟ์ปลายทางสำหรับโวลุ่มการกู้คืน
ฮาร์ดไดรฟ์ Non-RAID:ฮาร์ดไดรฟ์ที่ไม่มีข้อมูลเมตา RAID และไดรฟ์ทั้งถูกมองเห็น และพร้อมให้ระบบปฏิบัติการใช้งานได้
ไม่มี:ฮาร์ดไดรฟ์ประกอบด้วยข้อมูลเมตาในตัว ซึ่งช่วยป้องกันไม่ให้ไดรฟ์ปรากฏในระบบปฏิบัติการ แต่ฮาร์ดไดรฟ์ไม่ได้เป็นสมาชิกอาเรย์
สถานะ | ปกติ: มีฮาร์ดไดรฟ์อยู่ ซึ่งทำงานได้ตามคาดหมาย และไม่ได้ถูกล็อค
ล็อค: ฮาร์ดไดรฟ์ถูกป้องกันด้วยรหัสผ่าน ใช้ตัวเลือกคลิกขวาเพื่อปลดล็อคฮาร์ดไดรฟ์ที่ถูกล็อคไว้ หมายเหตุ: ถ้าไดรฟ์สมาชิกที่เป็นส่วนหนึ่งของโวลุ่ม RAID มีทั้งที่ถูกล็อคและปลดล็อค โวลุ่มก็จะแสดงเป็นถูกล็อค
เกิดข้อผิดพลาด: ฮาร์ดไดรฟ์มีข้อผิดพลาดที่ไม่สามารถแก้ไขได้มากเกินกว่าค่าที่กำหนด ค่านี้จะแสดงในอินเตอร์เฟซผู้ใช้ของ Intel Matrix Storage Manager option ROM
เหตุการณ์ SMART:ฮาร์ดไดรฟ์มีค่าเกินขอบเขตข้อผิดพลาดที่สามารถกู้คืนได้ และมีความเสี่ยงที่จะทำงานล้มเหลว
หายไป:ไม่มีฮาร์ดไดรฟ์อยู่
เวอร์ชันที่เข้ากันไม่ได้:ฮาร์ดไดรฟ์มีข้อมูลเมตา RAID ซึ่งมีการรายงานเวอร์ชันของไดรฟ์ที่ใช้ด้วยกันไม่ได้กับซอฟต์แวร์ RAID เวอร์ชันปัจจุบัน
ล้มเหลว:ระบุถึงเงื่อนไขเดียวกันกับ 'เกิดข้อผิดพลาด' ค่านี้จะแสดงใน Intel Matrix Storage Console
สถานะการเข้ารหัส | เปิด: ฮาร์ดไดรฟ์ถูกเข้ารหัส
ปิด: ฮาร์ดไดรฟ์ไม่ได้ถูกเข้ารหัส
พอร์ตอุปกรณ์ | รายงานพอร์ตบนคอนโทรลเลอร์ Serial ATA ที่ฮาร์ดไดรฟ์เชื่อมต่ออยู่
โหมดถ่ายโอน Serial ATA ปัจจุบัน | รายงานโหมดการถ่ายโอน Serial ATA ระหว่างคอนโทรลเลอร์ Serial ATA และฮาร์ดไดรฟ์ Serial ATA ค่าทั่วไปสำหรับพารามิเตอร์นี้คือ: รุ่นที่ 1: 150 Mbytes/s รุ่นที่ 2: 300 Mbytes/s
รุ่น | รายงานหมายเลขรุ่นของฮาร์ดไดรฟ์
หมายเลขซีเรียล | รายงานหมายเลขซีเรียลของผู้ผลิตสำหรับฮาร์ดไดรฟ์
เฟิร์มแวร์ | รายงานเวอร์ชันของเฟิร์มแวร์ภายในฮาร์ดไดรฟ์
สนับสนุนการรอคำสั่งแบบเนทีฟ | รายงานว่าฮาร์ดไดรฟ์สนับสนุนการคิวคำสั่งแบบเนทีฟหรือไม่
แคชข้อมูลฮาร์ดไดรฟ์เปิดทำงาน | รายงานว่าแคชข้อมูลนั้นเปิดทำงานสำหรับฮาร์ดไดรฟ์ทั้งหมดในอาเรย์หรือไม่
จำนวนของโวลุ่ม | รายงานจำนวนของโวลุ่มบนอาเรย์
สมาชิกโวลุ่ม [1, 2] | รายงานชื่อของแต่ละโวลุ่มที่ฮาร์ดไดรฟ์เป็นสมาชิกอยู่
อาเรย์แพเรนต์ | รายงานชื่อของอาเรย์ RAID ที่ฮาร์ดไดรฟ์เป็นสมาชิกอยู่

ตารางที่ 8. ข้อมูลฮาร์ดไดรฟ์ NON-RAID

พารามิเตอร์ | ค่า
การใช้ | ฮาร์ดไดรฟ์ Non-RAID: ฮาร์ดไดรฟ์นี้ไม่ได้ถูกใช้ในอาเรย์หรือโวลุ่ม RAID ฮาร์ดไดรฟ์นี้สามารถถูกใช้เป็น RAID สำรอง หรืออุปกรณ์ที่เก็บข้อมูล
สำรอง:ฮาร์ดไดรฟ์นี้ถูกทำเครื่องหมายเป็นไดรฟ์ปลายทางสำหรับการสร้างใหม่อัตโนมัติ
ไม่ทราบการใช้ฮาร์ดไดรฟ์:ไม่สามารถหาการใช้งานสำหรับฮาร์ดไดรฟ์นี้ได้ อาจเนื่องจากความไม่เข้ากันระหว่างเวอร์ชันซอฟต์แวร์ และการตั้งค่าคอนฟิกของฮาร์ดไดรฟ์
สถานะ | ปกติ:มีฮาร์ดไดรฟ์อยู่ และทำงานได้ตามคาดหมาย
เกิดข้อผิดพลาด: ฮาร์ดไดรฟ์มีข้อผิดพลาดที่ไม่สามารถแก้ไขได้มากเกินกว่าค่าที่กำหนด ค่านี้จะแสดงในอินเตอร์เฟซผู้ใช้ของ Intel Matrix Storage Manager option ROM
เหตุการณ์ SMART:ฮาร์ดไดรฟ์มีค่าเกินขอบเขตข้อผิดพลาดที่สามารถกู้คืนได้ และมีความเสี่ยงที่จะทำงานล้มเหลว
ล็อค: ฮาร์ดไดรฟ์ถูกป้องกันด้วยรหัสผ่าน ใช้ตัวเลือกคลิกขวาเพื่อปลดล็อคฮาร์ดไดรฟ์ที่ถูกล็อคไว้ หมายเหตุ: ถ้าไดรฟ์สมาชิกทั้งหมดที่เป็นส่วนหนึ่งของโวลุ่ม RAID ถูกล็อค โวลุ่มนั้นจะไม่ปรากฏให้เห็น และไดรฟ์สมาชิกทั้งหมดจะแสดงเป็นฮาร์ดไดรฟ์ Non-RAID
ล้มเหลว:ระบุถึงเงื่อนไขเดียวกันกับ 'เกิดข้อผิดพลาด' ค่านี้จะแสดงใน Intel Matrix Storage Console
| สถานะการเข้ารหัส | เปิด: ฮาร์ดไดรฟ์ถูกเข้ารหัส
ปิด: ฮาร์ดไดรฟ์ไม่ได้ถูกเข้ารหัส
พอร์ตอุปกรณ์ | รายงานพอร์ตบนคอนโทรลเลอร์ Serial ATA ที่ฮาร์ดไดรฟ์เชื่อมต่ออยู่
โหมดถ่ายโอน Serial ATA ปัจจุบัน | รายงานโหมดการถ่ายโอน Serial ATA ระหว่างคอนโทรลเลอร์ Serial ATA และฮาร์ดไดรฟ์ Serial ATA ค่าทั่วไปสำหรับพารามิเตอร์นี้คือ: รุ่นที่ 1: 150 Mbytes/s รุ่นที่ 2: 300 Mbytes/s
รุ่น | รายงานหมายเลขรุ่นของฮาร์ดไดรฟ์
หมายเลขซีเรียล | รายงานหมายเลขซีเรียลของผู้ผลิตสำหรับฮาร์ดไดรฟ์
เฟิร์มแวร์ | รายงานเวอร์ชันของเฟิร์มแวร์ภายในฮาร์ดไดรฟ์
สนับสนุนการรอคำสั่งแบบเนทีฟ | รายงานว่าฮาร์ดไดรฟ์สนับสนุนการคิวคำสั่งแบบเนทีฟหรือไม่
ฮาร์ดไดรฟ์ระบบ | รายงานว่าฮาร์ดไดรฟ์บรรจุแฟ้มระบบปฏิบัติการที่มีการป้องกันไว้หรือไม่
ขนาด | รายงานความจุรวมของฮาร์ดไดรฟ์ในหน่วยกิกะไบต์

ตารางที่ 9. ข้อมูลฮาร์ดไดรฟ์ SERIAL ATA (โหมด AHCI บนระบบโมบายล์)

ชื่อ | คำอธิบาย
สถานะ | ปกติ:มีฮาร์ดไดรฟ์อยู่ และทำงานได้ตามคาดหมาย
ล็อค: ฮาร์ดไดรฟ์ถูกป้องกันด้วยรหัสผ่าน ใช้ตัวเลือกคลิกขวาเพื่อปลดล็อคฮาร์ดไดรฟ์ที่ถูกล็อคไว้ หมายเหตุ: ถ้าไดรฟ์สมาชิกทั้งหมดที่เป็นส่วนหนึ่งของโวลุ่ม RAID ถูกล็อค โวลุ่มนั้นจะไม่ปรากฏให้เห็น และไดรฟ์สมาชิกทั้งหมดจะแสดงเป็นฮาร์ดไดรฟ์ Non-RAID
เกิดข้อผิดพลาด: ฮาร์ดไดรฟ์มีข้อผิดพลาดที่ไม่สามารถแก้ไขได้มากเกินกว่าค่าที่กำหนด ค่านี้จะแสดงในอินเตอร์เฟซผู้ใช้ของ Intel Matrix Storage Manager option ROM
เหตุการณ์ SMART:ฮาร์ดไดรฟ์มีค่าเกินขอบเขตข้อผิดพลาดที่สามารถกู้คืนได้ และมีความเสี่ยงที่จะทำงานล้มเหลว
ล้มเหลว:ระบุถึงเงื่อนไขเดียวกันกับ 'เกิดข้อผิดพลาด' ค่านี้จะแสดงใน Intel Matrix Storage Console
พอร์ตอุปกรณ์ | รายงานพอร์ตบนคอนโทรลเลอร์ Serial ATA ที่ฮาร์ดไดรฟ์เชื่อมต่ออยู่
โหมดถ่ายโอน Serial ATA ปัจจุบัน | รายงานโหมดการถ่ายโอน Serial ATA ระหว่างคอนโทรลเลอร์ Serial ATA และฮาร์ดไดรฟ์ Serial ATA ค่าทั่วไปสำหรับพารามิเตอร์นี้คือ: รุ่นที่ 1: 150 Mbytes/s รุ่นที่ 2: 300 Mbytes/s
รุ่น | รายงานหมายเลขรุ่นของฮาร์ดไดรฟ์
หมายเลขซีเรียล | รายงานหมายเลขซีเรียลของผู้ผลิตสำหรับฮาร์ดไดรฟ์
เฟิร์มแวร์ | รายงานเวอร์ชันของเฟิร์มแวร์ภายในฮาร์ดไดรฟ์
สนับสนุนการรอคำสั่งแบบเนทีฟ | รายงานว่าฮาร์ดไดรฟ์สนับสนุนการคิวคำสั่งแบบเนทีฟหรือไม่
ขนาด | รายงานความจุรวมของฮาร์ดไดรฟ์ในหน่วยกิกะไบต์

# ตัวเลือก Intel® Matrix Storage Manager

## โหมดพื้นฐาน - ภาพรวมของการกระทำ

Intel® Matrix Storage Console อนุญาตให้เข้าถึงการกระทำสำหรับการจัดการคุณลักษณะของ Intel® Matrix Storage Manager ในโหมดพื้นฐาน บานหน้าต่างด้านซ้ายแสดงการกระทำที่ใช้โดยทั่วไป และบานหน้าต่างด้านขวาแสดงข้อมูล (สถานะของโวลุ่ม รายละเอียด และคำเตือน) และปุ่มการกระทำที่เกี่ยวข้องกับการเลือกบานหน้าต่างด้านซ้าย ตารางด้านล่างแสดงคำอธิบายสำหรับแต่ละการกระทำที่เข้าถึงได้ผ่านทางเมนูเหล่านี้

ตารางที่ 10. ตัวเลือกบานหน้าต่างด้านซ้ายที่ใช้ได้สำหรับ โวลุ่มการกู้คืนเท่านั้น

การกระทำ | คำอธิบาย
ดูสถานะของฮาร์ดไดรฟ์และโวลุ่ม | เมื่อเลือกตัวเลือกนี้ จะมีการแสดงรายละเอียดเบื้องต้นเกี่ยวกับฮาร์ดไดรฟ์และสถานะของโวลุ่ม และตัวเลือกสำหรับการสลับไปยังมุมมองโหมดชั้นสูง
ปรับเปลี่ยนนโยบายการอัพเดตโวลุ่ม | เมื่อเลือกตัวเลือกนี้ คุณจะสามารถเปลี่ยนแปลงนโยบายการอัพเดตโวลุ่มด้วยการเปิดหรือปิดการใช้งานการอัพเดตอย่างต่อเนื่อง เมื่อเลือก 'ปิดการใช้งานการอัพเดตอย่างต่อเนื่อง' จะทำให้โวลุ่มเข้าสู่นโยบายการอัพเดตตามคำร้องขอ และคุณจะต้องร้องขอการอัพเดตด้วยตนเอง ด้วยการเลือก 'อัพเดตโวลุ่มการกู้คืน' การเลือก 'เปิดใช้งานการอัพเดตอย่างต่อเนื่อง' จะเป็นการอัพเดตโวลุ่มโดยอัตโนมัติ
เข้าถึงไฟล์ในไดรฟ์หลักและเข้าถึงไฟล์ในไดรฟ์กู้คืน | ตัวเลือกเหล่านี้ให้คุณดูไฟล์บนไดรฟ์หลักหรือไดรฟ์กู้คืนโดยใช้ Windows Explorer* การเลือกหนึ่งในตัวเลือกเหล่านี้จะตั้งค่าโวลุ่มให้เป็นแบบอ่านอย่างเดียว และไม่อนุญาตให้ทำการอัพเดตโวลุ่ม เมื่อคุณดูไฟล์เสร็จแล้ว ให้เลือก 'ซ่อนไฟล์ในไดรฟ์หลัก' หรือ 'ซ่อนไฟล์ในไดรฟ์กู้คืน' เพื่อซ่อนไฟล์และตั้งค่าโวลุ่มให้เป็นนโยบายการอัพเดตตามคำร้องขอ หรือเลือก 'ปรับเปลี่ยนนโยบายการอัพเดตโวลุ่ม' เพื่อซ่อนไฟล์และตั้งค่าโวลุ่มให้เป็นนโยบายการอัพเดตอย่างต่อเนื่อง
ซ่อนไฟล์ในไดรฟ์หลักและซ่อนไฟล์ในไดรฟ์กู้คืน | ตัวเลือกเหล่านี้จะใช้ได้เฉพาะหลังจากที่คุณเลือกตัวเลือกในการเข้าถึงไฟล์บนไดรฟ์หลักหรือไดรฟ์กู้คืนใน Windows Explorer การเลือกหนึ่งในตัวเลือกเหล่านี้จะทำให้ฮาร์ดไดรฟ์เป็นแบบเขียนได้ และเปิดใช้การอัพเดตโวลุ่มตามคำร้องขอหรืออย่างต่อเนื่อง
อัพเดตโวลุ่มการกู้คืน | ตัวเลือกนี้จะใช้ได้ก็ต่อเมื่อโวลุ่มถูกตั้งเป็นนโยบายอัพเดตตามคำร้องขอ การเลือกตัวเลือกนี้จะคัดลอกข้อมูลบนไดรฟ์หลักไปยังไดรฟ์กู้คืน จะคัดลอกเฉพาะการเปลี่ยนแปลงนับตั้งแต่กระบวนการอัพเดตล่าสุด
กู้คืนข้อมูลไปยังไดรฟ์หลัก | ตัวเลือกนี้จะใช้ได้เฉพาะหลังจากที่คุณรีบูตระบบจากไดรฟ์กู้คืนโดยใช้ระบบติดต่อผู้ใช้ของ Intel® Matrix Storage Manager option ROM การเลือกตัวเลือกนี้จะเขียนทับข้อมูลทั้งหมดในไดรฟ์หลักด้วยข้อมูลจากไดรฟ์กู้คืน

## โหมดชั้นสูง - ภาพรวมของการกระทำ

ในโหมดชั้นสูง Intel® Matrix Storage Console มีสองวิธีในการเข้าถึงการกระทำสำหรับการจัดการคุณลักษณะของ Intel® Matrix Storage Manager นั่นคือ: เมนูการกระทำและเมนูคลิกขวา เมนูการกระทำ จะให้คุณเข้าถึงการกระทำที่ใช้เป็นประจำ ในขณะที่เมนูคลิกขวา ซึ่งเข้าถึงได้ด้วยการคลิกขวาที่รายการในบานหน้าต่างอุปกรณ์ จะแสดงการกระทำที่เฉพาะเจาะจงสำหรับรายการนั้นๆ ตารางด้านล่างแสดงคำอธิบายสำหรับแต่ละการกระทำที่เข้าถึงได้ผ่านทางเมนูเหล่านี้
ตารางที่ 11. ตัวเลือกที่ใช้ได้จากเมนูการกระทำ

การกระทำ | คำอธิบาย
สร้างโวลุ่ม RAID | ใช้ตัวเลือกการสร้างนี้เพื่อสร้างโวลุ่ม RAID เมื่อคุณไม่ต้องการเก็บรักษาข้อมูลบนฮาร์ดไดรฟ์ที่มีอยู่ ระบบอาจใช้ฮาร์ดไดรฟ์สองตัวหรือมากกว่าสำหรับโวลุ่มที่จะสร้าง ขั้นอยู่กับระดับ RAID ที่คุณเลือก เทคโนโลยี Intel® Matrix RAID ช่วยให้สามารถสร้างสองโวลุ่มภายในอาเรย์เดียว ในการดำเนินการ ให้เลือกความจุโวลุ่มที่น้อยกว่าความจุรวมของอาเรย์ การทำเช่นนี้จะปล่อยพื้นที่อาเรย์ที่ว่างสำหรับโวลุ่ม RAID ที่สองไว้ จากนั้นโวลุ่มที่สองจะใช้พื้นที่ที่เหลือบนอาเรย์โดยอัตโนมัติ Intel Matrix Storage Console จะสร้างเฉพาะโวลุ่ม RAID โวลุ่มผลลัพธ์ไม่ถูกพาร์ติชั่นและยังไม่ได้ฟอร์แมต ใช้โปรแกรมจัดการดิสก์ของ Microsoft Windows* เพื่อตั้งพาร์ติชัน และฟอร์แมตโวลุ่ม RAID ใหม่ ทั้งนี้ สำหรับระบบที่รองรับการเข้ารหัส ต้องมีฮาร์ดไดรฟ์ Non-RAID อย่างน้อยสองตัวที่มีสถานะการเข้ารหัสที่เหมือนกัน จึงจะสามารถเริ่มตัววิเศษและสร้างโวลุ่ม RAID ได้
สร้างโวลุ่ม RAID จากฮาร์ดไดรฟ์ที่มีอยู่แล้ว | ใช้ตัวเลือกการสร้างนี้เมื่อคุณต้องการเก็บรักษาข้อมูลบนฮาร์ดไดรฟ์ที่มีอยู่ และคัดลอกข้อมูลนั้นไปยังฮาร์ดไดรฟ์เพิ่มเติมตั้งแต่หนึ่งตัวขึ้นไป กระบวนการสร้างนี้ เรียกว่าการย้าย อาจใช้เวลาสองถึงสามชั่วโมง ขึ้นอยู่กับความจุของฮาร์ดไดรฟ์ และงานที่มีบนระบบ หลังจากที่คุณดำเนินการตามตัววิเศษเสร็จเรียบร้อยแล้ว กล่องโต้ตอบจะปรากฏขึ้นและแสดงความคืบหน้าของกระบวนการย้าย ในการเปิดกล่องโต้ตอบขึ้นมาใหม่ในระหว่างกระบวนการย้าย ให้คลิกขวาที่โวลุ่มที่กำลังย้าย และเลือก ‘แสดงกระบวนการย้าย’ ระบบสามารถทำกระบวนการย้ายได้เพียงครั้งละหนึ่งกระบวนการเท่านั้น ถ้าคุณต้องการแปลงไดรฟ์ข้อมูลมากกว่าหนึ่งไดรฟ์เป็นโวลุ่ม RAID คุณต้องย้ายครั้งละฮาร์ดไดรฟ์ ทั้งนี้ สำหรับระบบที่รองรับการเข้ารหัส ต้องมีฮาร์ดไดรฟ์ Non-RAID อย่างน้อยสองตัวที่มีสถานะการเข้ารหัสที่เหมือนกัน จึงจะสามารถเริ่มตัววิเศษและสร้างโวลุ่ม RAID ได้
สร้างโวลุ่มการกู้คืน | ใช้ตัวเลือกการสร้างนี้เมื่อคุณต้องการสร้างโวลุ่มโดยใช้ Intel® Rapid Recover Technology เทคโนโลยีนี้จะคัดลอกข้อมูลจากไดรฟ์หลักไปยังไดรฟ์กู้คืนอย่างต่อเนื่องหรือตามคำร้องขอ ไดรฟ์หลักและไดรฟ์กู้คืนต้องครอบคลุม 100% ของพื้นที่ว่างฮาร์ดไดรฟ์ที่ใช้ได้ของอาเรย์ และจะมีโวลุ่มการกู้คืนได้เพียงโวลุ่มเดียวบนระบบ โปรดทราบว่าเมื่อโวลุ่มการกู้คืนถูกสร้างขึ้น จะไม่สามารถมีหรือเพิ่มโวลุ่ม RAID ในระบบ นอกจากนี้ สำหรับระบบที่รองรับการเข้ารหัส ต้องมีฮาร์ดไดรฟ์ Non-RAID อย่างน้อยสองตัวที่มีสถานะการเข้ารหัสที่เหมือนกัน จึงจะสามารถเริ่มตัววิเศษและสร้างโวลุ่ม RAID ได้
สแกนหาอุปกรณ์พลักแอนด์เพลย์อีกครั้ง | ใช้ตัวเลือกนี้เพื่อตรวจหาฮาร์ดไดรฟ์ที่ถูกเพิ่มหรือเอาออก หลังจากการสแกนเสร็จสมบูรณ์ มุมมองโหมดชั้นสูงจะแสดงข้อมูลที่ปรับปรุงแล้ว การกระทำนี้เหมือนกับตัวเลือก 'Scan for hardware changes' ของ Microsoft Windows Device Manager

ตารางที่ 12. ตัวเลือกที่ใช้ได้จากเมนูคลิกขวา

รายการในบานหน้าต่างอุปกรณ์ | คำอธิบาย
อาเรย์ | สร้างโวลุ่ม: ตัวเลือกนี้จะใช้ได้เฉพาะในกรณีที่อาเรย์ประกอบด้วยโวลุ่ม RAID ที่ไม่ได้ครอบคลุม 100% ของพื้นที่ว่างฮาร์ดไดรฟ์ของอาเรย์ที่มีอยู่ จากนั้นคุณสามารถใช้ตัวเลือกนี้เพื่อเปิด 'ตัววิเศษสร้างโวลุ่ม RAID' และสร้างโวลุ่ม RAID โวลุ่มที่สอง เพื่อใช้พื้นที่ว่างที่เหลืออยู่บนอาเรย์ โปรดดูรายละเอียดเพิ่มเติมในหัวข้อ 'เทคโนโลยี Intel Matrix RAID' ของแฟ้มวิธีใช้นี้
เปิด/ปิด การทำงานแคชข้อมูลฮาร์ดไดรฟ์: แคชข้อมูลฮาร์ดไดรฟ์ คือคุณสมบัติที่ช่วยเพิ่มสมรรถนะซึ่งสนับสนุนโดยฮาร์ดไดรฟ์บางตัว การเปิดการทำงานแคชข้อมูลจะเพิ่มประสิทธิภาพโดยการเก็บข้อมูลไว้ชั่วคราวก่อนที่จะเขียนลงในฮาร์ดไดรฟ์จริงๆ ผลเสียของการเปิดการทำงานแคชข้อมูลก็คือ ข้อมูลแคชอาจสูญหายไปในกรณีที่เกิดไฟดับ ในการเปิดหรือปิดการทำงานแคชข้อมูล ให้คลิกขวาที่อาเรย์ RAID จากนั้นเลือก 'เปิดการทำงานแคชข้อมูลฮาร์ดไดรฟ์' หรือ 'ปิดการทำงานแคชข้อมูลฮาร์ดไดรฟ์' เริ่มระบบคอมพิวเตอร์ใหม่เพื่อให้การเปลี่ยนแปลงมีผล
โวลุ่ม RAID | ลบโวลุ่ม: ตัวเลือกนี้ให้คุณลบโวลุ่ม RAID ที่มีอยู่ คำเตือน: เมื่อโวลุ่ม RAID ถูกลบ ข้อมูลทั้งหมดบนฮาร์ดไดรฟ์ที่เป็นส่วนของโวลุ่ม RAID จะถูกลบอย่างถาวร สำรองข้อมูลสำคัญทั้งหมดก่อนที่จะลบโวลุ่ม
แก้ไขโวลุ่ม: ตัวเลือกนี้จะให้คุณสามารถทำการปรับเปลี่ยนต่อไปนี้กับโวลุ่ม RAID: เปลี่ยนชื่อโวลุ่ม ทำการย้ายระดับ RAID (เช่น ย้ายจากโวลุ่ม RAID 0, 1 หรือ 10 ไปยังโวลุ่ม RAID 5) และขยายความจุของโวลุ่มโดยใช้พื้นที่ว่าง 100% ของอาเรย์ที่ใช้ได้ หรือเพิ่มฮาร์ดไดรฟ์
ตรวจสอบข้อมูลโวลุ่ม: ตัวเลือกนี้จะตรวจสอบข้อมูลบนโวลุ่ม RAID เมื่อกระบวนการตรวจสอบเสร็จสมบูรณ์ กล่องโต้ตอบจะแสดงจำนวนข้อผิดพลาดในการตรวจสอบและบล็อกที่มีข้อผิดพลาดของสื่อที่พบ
ตรวจสอบและซ่อมแซมข้อมูลโวลุ่ม: ตัวเลือกนี้จะตรวจสอบและซ่อมแซมข้อมูลบนโวลุ่ม RAID เมื่อกระบวนการตรวจสอบและซ่อมแซมเสร็จสมบูรณ์ กล่องโต้ตอบจะแสดงจำนวนข้อผิดพลาดในการตรวจสอบที่พบและซ่อมแซม และจำนวนบล็อกที่มีข้อผิดพลาดของสื่อที่ได้รับการกำหนดใหม่อีกครั้ง
เปิด/ปิดการทำงานแคชเขียนกลับของโวลุ่ม: การเปิดใช้แคชเขียนกลับจะปรับปรุงความเร็วในการรับส่งของ I/O และความรวดเร็วในการตอบสนอง แต่อาจเพิ่มความเสี่ยงในการสูญเสียข้อมูลที่แคชไว้ ในกรณีที่ไฟดับหรือระบบหยุดทำงาน ไม่จำเป็นต้องรีบูตเครื่องเพื่อที่จะเปลี่ยนแปลงตัวเลือกนี้ หมายเหตุ: สำหรับการปกป้องข้อมูล แคชเขียนกลับโวลุ่มจะถูกปิดการใช้งานชั่วคราวเมื่อเครื่องทำงานโดยใช้แหล่งจ่ายไฟสำรอง (UPS)
แสดงความคืบหน้าในการสร้างโวลุ่ม: ตัวเลือกนี้จะใช้ได้เฉพาะในขณะที่กำลังสร้างโวลุ่มใหม่เท่านั้น เมื่อคุณเลือกตัวเลือกนี้ กล่องโต้ตอบจะเปิดขึ้นเพื่อรายงานถึงกระบวนการสร้างในรูปแบบ 'เสร็จสิ้น %'
แสดงกระบวนการย้าย: ตัวเลือกนี้จะใช้ได้เฉพาะเมื่อกำลังดำเนินการย้าย เมื่อคุณเลือกตัวเลือกนี้ กล่องโต้ตอบจะเปิดขึ้นเพื่อรายงานถึงกระบวนการย้ายในรูปแบบ 'เสร็จสิ้น %'
กู้คืนโวลุ่ม: ตัวเลือกนี้จะกู้คืนโวลุ่มหลังจากที่ฮาร์ดไดรฟ์ที่ก่อให้เกิดความล้มเหลวได้รับการกู้คืนในทางกายภาพ หากเป็นไปตามเงื่อนไขต่อไปนี้: ฮาร์ดไดรฟ์หรือไดรฟ์ที่เดิมเป็นส่วนหนึ่งของโวลุ่ม RAID ที่ล้มเหลว ได้รับการติดตั้งใหม่อีกครั้ง ข้อมูลบนฮาร์ดไดรฟ์ไม่ได้ถูกเข้าถึงในขณะที่ฮาร์ดไดรฟ์ถูกถอดออกจากระบบ
แปลงเป็นโวลุ่มการกู้คืน: ตัวเลือกนี้จะใช้ได้สำหรับโวลุ่ม RAID 1 ที่ครอบคลุม 100% ของพื้นที่ว่างฮาร์ดไดรฟ์ของอาเรย์เท่านั้น อาเรย์ต้องประกอบด้วยฮาร์ดไดรฟ์ 2 ตัวเท่านั้น หลังจากที่แปลงโวลุ่ม RAID 1 แล้ว จะใช้ Intel® Rapid Recover Technology สำหรับคำแนะนำทีละขั้นตอนเกี่ยวกับกระบวนการที่จะต้องดำเนินการ โปรดดูหัวข้อตัวเลือกการแปลงโวลุ่ม
โวลุ่มการกู้คืน | ลบโวลุ่ม: ตัวเลือกนี้ให้คุณลบโวลุ่มการกู้คืนที่มีอยู่ คำเตือน: เมื่อลบโวลุ่มการกู้คืน ข้อมูลทั้งหมดบนไดรฟ์หลักและไดรฟ์กู้คืนจะถูกลบอย่างถาวร สำรองข้อมูลสำคัญทั้งหมดก่อนที่จะลบโวลุ่ม
แก้ไขโวลุ่ม: ตัวเลือกนี้จะให้คุณสามารถทำการปรับเปลี่ยนต่อไปนี้กับโวลุ่มการกู้คืน: เปลี่ยนชื่อโวลุ่ม สลับไดรฟ์หลักและไดรฟ์กู้คืน และเปลี่ยนนโยบายอัพเดต
ตรวจสอบข้อมูลโวลุ่ม: ตัวเลือกนี้จะตรวจสอบข้อมูลบนโวลุ่มการกู้คืน เมื่อกระบวนการตรวจสอบเสร็จสมบูรณ์ กล่องโต้ตอบจะแสดงจำนวนข้อผิดพลาดในการตรวจสอบและบล็อกที่มีข้อผิดพลาดของสื่อที่พบ
ตรวจสอบและซ่อมแซมข้อมูลโวลุ่ม: ตัวเลือกนี้จะตรวจสอบและซ่อมแซมข้อมูลบนโวลุ่มการกู้คืน เมื่อกระบวนการตรวจสอบและซ่อมแซมเสร็จสมบูรณ์ กล่องโต้ตอบจะแสดงจำนวนข้อผิดพลาดในการตรวจสอบที่พบและซ่อมแซม และจำนวนบล็อกที่มีข้อผิดพลาดของสื่อที่ได้รับการกำหนดใหม่อีกครั้ง
เปิด/ปิดการทำงานแคชเขียนกลับของโวลุ่ม: การเปิดใช้แคชเขียนกลับจะปรับปรุงความเร็วในการรับส่งของ I/O และความรวดเร็วในการตอบสนอง แต่อาจเพิ่มความเสี่ยงในการสูญเสียข้อมูลที่แคชไว้ ในกรณีที่ไฟดับหรือระบบหยุดทำงาน ไม่จำเป็นต้องรีบูตเครื่องเพื่อที่จะเปลี่ยนแปลงตัวเลือกนี้ หมายเหตุ: สำหรับการปกป้องข้อมูล แคชเขียนกลับโวลุ่มจะถูกปิดการใช้งานชั่วคราวเมื่อเครื่องทำงานโดยใช้แหล่งจ่ายไฟสำรอง (UPS)
ปิดการใช้งานการอัพเดตอย่างต่อเนื่อง: การเลือกตัวเลือกนี้จะเปลี่ยนแปลงนโยบายอัพเดตตามคำร้องขอ จากนั้นคุณจะต้องร้องขอการอัพเดตด้วยตนเอง โดยคลิกขวาที่โวลุ่ม และเลือก 'อัพเดตโวลุ่ม'
อัพเดตโวลุ่ม: ตัวเลือกนี้จะใช้ได้ก็ต่อเมื่อโวลุ่มถูกตั้งเป็นนโยบายอัพเดตตามคำร้องขอ การเลือกตัวเลือกนี้จะคัดลอกข้อมูลบนไดรฟ์หลักไปยังไดรฟ์กู้คืน จะคัดลอกเฉพาะการเปลี่ยนแปลงนับตั้งแต่กระบวนการอัพเดตล่าสุด
แสดงความคืบหน้าในการอัพเดตโวลุ่ม: ตัวเลือกนี้จะใช้ได้ก็ต่อเมื่อโวลุ่มการกู้คืนโวลุ่มใหม่ถูกสร้าง หรือเมื่อคุณเลือก 'อัพเดตโวลุ่ม' ในนโยบายอัพเดตตามคำร้องขอ
ยกเลิกกระบวนการอัพเดตโวลุ่ม: ตัวเลือกนี้จะใช้ได้ก็ต่อเมื่อโวลุ่มการกู้คืนโวลุ่มใหม่ถูกสร้าง หรือเมื่อคุณเลือก 'อัพเดตโวลุ่ม' ในนโยบายอัพเดตตามคำร้องขอ
กู้คืนข้อมูลไปยังไดรฟ์หลัก: ตัวเลือกนี้จะใช้ได้เฉพาะหลังจากที่คุณรีบูตระบบจากไดรฟ์กู้คืนโดยใช้ระบบติดต่อผู้ใช้ของ Intel® Matrix Storage Manager option ROM การเลือกตัวเลือกนี้จะเขียนทับข้อมูลทั้งหมดในไดรฟ์หลักด้วยข้อมูลบนไดรฟ์กู้คืน
แสดงกระบวนการกู้คืน: ตัวเลือกนี้จะใช้ได้เฉพาะเมื่อกำลังดำเนินการกู้คืนไปยังไดรฟ์หลัก เมื่อคุณเลือกตัวเลือกนี้ กล่องโต้ตอบจะเปิดขึ้นเพื่อรายงานถึงกระบวนการกู้คืนในรูปแบบ 'เสร็จสิ้น %'
ยกเลิกกระบวนการกู้คืน: ตัวเลือกนี้จะใช้ได้เฉพาะเมื่อกำลังดำเนินการกู้คืนไปยังไดรฟ์หลัก การเลือกตัวเลือกนี้จะยกเลิกกระบวนการคัดลอกข้อมูลในไดรฟ์กู้คืนไปยังไดรฟ์หลัก
เข้าถึงไฟล์ในไดรฟ์หลักและเข้าถึงไฟล์ในไดรฟ์กู้คืน: ตัวเลือกเหล่านี้ให้คุณดูไฟล์บนไดรฟ์หลักหรือไดรฟ์กู้คืนโดยใช้ Windows Explorer* การเลือกหนึ่งในตัวเลือกเหล่านี้จะตั้งค่าโวลุ่มให้เป็นแบบอ่านอย่างเดียว และไม่อนุญาตให้ทำการอัพเดตโวลุ่ม เมื่อคุณดูไฟล์เสร็จแล้ว ให้เลือก 'ซ่อนไฟล์ในไดรฟ์หลัก' หรือ 'ซ่อนไฟล์ในไดรฟ์กู้คืน' เพื่อซ่อนไฟล์และตั้งค่าโวลุ่มให้เป็นนโยบายการอัพเดตตามคำร้องขอ หรือเลือก 'ปรับเปลี่ยนนโยบายการอัพเดตโวลุ่ม' เพื่อซ่อนไฟล์และตั้งค่าโวลุ่มให้เป็นนโยบายการอัพเดตอย่างต่อเนื่อง
ซ่อนไฟล์ในไดรฟ์หลักและซ่อนไฟล์ในไดรฟ์กู้คืน:ตัวเลือกเหล่านี้จะใช้ได้เฉพาะหลังจากที่คุณเลือกตัวเลือกในการเข้าถึงไฟล์บนไดรฟ์หลักหรือไดรฟ์กู้คืนใน Windows Explorer การเลือกหนึ่งในตัวเลือกเหล่านี้จะทำให้ฮาร์ดไดรฟ์สามารถเขียนได้ และเปิดใช้การอัพเดตโวลุ่ม
แปลงเป็นโวลุ่ม RAID 1: ตัวเลือกนี้จะให้คุณสามารถแปลงโวลุ่มการกู้คืนเป็นโวลุ่ม RAID 1 สำหรับคำแนะนำทีละขั้นตอนเกี่ยวกับกระบวนการที่จะต้องดำเนินการ โปรดดูหัวข้อตัวเลือกการแปลงโวลุ่ม
ฮาร์ดไดรฟ์ RAID | เรียกใช้ไฟแสดงสถานะพอร์ต: ตัวเลือกนี้ให้คุณระบุพอร์ตที่เชื่อมต่อฮาร์ดไดรฟ์ หลังจากที่ระบุแล้ว ไฟของพอร์ตจะกะพริบและดับลงโดยอัตโนมัติ หมายเหตุ: ตัวเลือกนี้ใช้ได้สำหรับพอร์ตที่ใช้อยู่เท่านั้น
ปลดล็อคฮาร์ดไดรฟ์: ตัวเลือกนี้ใช้ได้เฉพาะในกรณีที่ฮาร์ดไดรฟ์อย่างน้อยหนึ่งตัวถูกล็อคเท่านั้น ฮาร์ดไดรฟ์ที่ถูกล็อคจะแสดงในบานหน้าต่างอุปกรณ์ พร้อมด้วยไอคอนรูปแม่กุญแจ และในบานหน้าต่างข้อมูล จะมีสถานะ 'ล็อค' คลิกขวาที่ฮาร์ดไดรฟ์ที่ถูกล็อค และเลือก 'ปลดล็อคฮาร์ดไดรฟ์' จากเมนู จะมีกล่องโต้ตอบให้คุณป้อนรหัสผ่านเพื่อปลดล็อคฮาร์ดไดรฟ์ที่เลือก ในตอนนี้ Intel®Matrix Storage Console ไม่อนุญาตให้ล็อคฮาร์ดไดรฟ์
ฮาร์ดไดรฟ์ Non-RAID | ทำเครื่องหมายเป็นสำรอง: คำเตือน: เมื่อฮาร์ดไดรฟ์ Non-RAID ถูกทำเครื่องหมายว่าเป็นฮาร์ดไดรฟ์สำรอง ข้อมูลทั้งหมดบนไดรฟ์จะถูกลบอย่างถาวร สำรองข้อมูลสำคัญทั้งหมดก่อนที่คุณจะทำเครื่องหมายว่าเป็นไดรฟ์สำรอง คุณสมบัตินี้จะทำเครื่องหมายฮาร์ดไดรฟ์เป็นไดรฟ์ปลายทางสำหรับสร้างใหม่โดยอัตโนมัติ ในการทำเครื่องหมายเป็นฮาร์ดไดรฟ์สำรอง ให้คลิกที่หนึ่งในฮาร์ดไดรฟ์ที่อยู่ในรายการฮาร์ดไดรฟ์ Non-RAID ในบานหน้าต่างอุปกรณ์ และเลือก ‘ทำเครื่องหมายเป็นสำรอง’
รีเซ็ตฮาร์ดไดรฟ์เป็น Non-RAID: จะรีเซ็ตเฉพาะฮาร์ดไดรฟ์ Non-RAID ที่ถูกทำเครื่องหมายเป็นฮาร์ดไดรฟ์สำรอง คลิกขวาที่ฮาร์ดไดรฟ์สำรองในรายการฮาร์ดไดรฟ์ Non-RAID ในบานหน้าต่างอุปกรณ์ และเลือก ‘รีเซ็ตฮาร์ดไดรฟ์เป็น Non-RAID’ จากเมนูที่ปรากฏ ไดรฟ์นี้ ซึ่งเคยเป็นสมาชิกของอาเรย์ RAID จะกลายเป็นไดรฟ์ Non-RAID
สร้างใหม่ลงในฮาร์ดไดรฟ์นี้: ตัวเลือกนี้จะใช้ได้เฉพาะในกรณีที่โวลุ่ม RAID 1, 5 หรือ 10 ถูกลดระดับ เนื่องจากไดรฟ์สมาชิกล้มเหลว หรือเมื่อไดรฟ์หลักของโวลุ่มการกู้คืนล้มเหลวหรือสูญหาย สำหรับขั้นตอนโดยละเอียดในการใช้ตัวเลือกนี้ โปรดดูหัวข้อ 'กู้คืนข้อมูลไปยังไดรฟ์หลัก' หรือ 'การกู้คืนโวลุ่ม RAID' ของแฟ้มวิธีใช้นี้
เรียกใช้ไฟแสดงสถานะพอร์ต: ตัวเลือกนี้ให้คุณระบุพอร์ตที่เชื่อมต่อฮาร์ดไดรฟ์ หลังจากที่ระบุแล้ว ไฟของพอร์ตจะกะพริบและดับลงโดยอัตโนมัติ หมายเหตุ: ตัวเลือกนี้ใช้ได้สำหรับพอร์ตที่ใช้อยู่เท่านั้น
ปลดล็อคฮาร์ดไดรฟ์: ตัวเลือกนี้ใช้ได้เฉพาะในกรณีที่ฮาร์ดไดรฟ์อย่างน้อยหนึ่งตัวถูกล็อคเท่านั้น ฮาร์ดไดรฟ์ที่ถูกล็อคจะแสดงในบานหน้าต่างอุปกรณ์ พร้อมด้วยไอคอนรูปแม่กุญแจ และในบานหน้าต่างข้อมูล จะมีสถานะ 'ล็อค' คลิกขวาที่ฮาร์ดไดรฟ์ที่ถูกล็อค และเลือก 'ปลดล็อคฮาร์ดไดรฟ์' จากเมนู จะมีกล่องโต้ตอบให้คุณป้อนรหัสผ่านเพื่อปลดล็อคฮาร์ดไดรฟ์ที่เลือก ในตอนนี้ Intel®Matrix Storage Console ไม่อนุญาตให้ล็อคฮาร์ดไดรฟ์

## ตัวเลือกการสร้างโวลุ่ม

ในการสร้างโวลุ่ม RAID ใหม่ หรือโวลุ่มการกู้คืน ให้เลือกหนึ่งในตัวเลือกจากเมนู 'การกระทำ' ในโหมดชั้นสูง ซึ่งจะเปิดตัววิเศษที่แนะนำคุณตลอดกระบวนการสร้างโวลุ่ม ภาพรวมของตัวเลือกการสร้างโวลุ่มแต่ละตัวเลือกมีดังนี้ การสร้างโวลุ่มไม่จำเป็นต้องติดตั้งระบบปฏิบัติการอีกครั้ง โปรแกรมประยุกต์และข้อมูลทั้งหมดจะไม่ได้รับผลกระทบ โปรดทราบว่าคุณจะต้องเข้าสู่ระบบในฐานะผู้ดูแลระบบเพื่อสร้างโวลุ่ม RAID หรือโวลุ่มการกู้คืน
คำเตือน: การสร้างโวลุ่มจะเป็นการลบข้อมูลทั้งหมดออกจากฮาร์ดไดรฟ์ที่ใช้ในการสร้างโวลุ่มดังกล่าว และจะไม่สามารถกู้คืนข้อมูลนั้นได้ ให้ความสนใจต่อข้อความคำเตือนภายในตัววิเศษ ซึ่งอธิบายว่าฮาร์ดไดรฟ์ตัวใดจะถูกเขียนทับ และควรสำรองข้อมูลสำคัญทั้งหมดก่อนที่จะสร้างโวลุ่ม
หมายเหตุ เหตุการณ์ SMART:คุณจะไม่สามารถสร้างโวลุ่ม RAID ได้ ถ้ามีฮาร์ดไดรฟ์ Serial ATA ตั้งแต่หนึ่งตัวขึ้นไปที่คุณเลือกสำหรับโวลุ่ม RAID รายงานเหตุการณ์ SMART ถ้าคุณเชื่อมั่นว่าเหตุการณ์ SMART จะไม่ขัดขวางการทำงานปกติของฮาร์ดไดรฟ์ ให้คลิกขวาที่ฮาร์ดไดรฟ์ที่แสดงเหตุการณ์ SMART และเลือก ‘ลบเหตุการณ์ SMART’ ได้ จากนั้นคุณจึงจะสามารถสร้างโวลุ่ม RAID โดยใช้ไดรฟ์นี้ได้ ไม่แนะนำให้ใช้วิธีนี้นอกเสียจากว่าคุณจะเข้าใจเหตุผลของเหตุการณ์ SMART

ระบบที่รองรับการเข้ารหัส: คุณจะไม่สามารถเข้าถึงตัววิเศษสร้างโวลุ่มได้นอกเสียจากว่าจะมีฮาร์ดไดรฟ์ Non-RAID สองตัวที่มีสถานะการเข้ารหัสที่เหมือนกันบนระบบ นอกจากนี้ จะสามารถสร้างโวลุ่มด้วยฮาร์ดไดรฟ์สมาชิกที่แสดงสถานะการเข้ารหัสที่เหมือนกันเท่านั้น นั่นคือ เข้ารหัส หรือไม่ได้เข้ารหัส
สร้างโวลุ่มการกู้คืน
โวลุ่มการกู้คืนใช้ Intel® Rapid Recover Technology เพื่อคัดลอกข้อมูลจากไดรฟ์หลักที่กำหนด โดยปกติแล้วคือไดรฟ์ระบบ ไปยังไดรฟ์กู้คืนที่กำหนด ไดรฟ์หลักและไดรฟ์กู้คืนต้องครอบคลุม 100% ของพื้นที่ว่างฮาร์ดไดรฟ์ที่ใช้ได้ของอาเรย์ และจะมีโวลุ่มการกู้คืนได้เพียงโวลุ่มเดียวบนระบบ นอกจากนี้ เมื่อโวลุ่มการกู้คืนถูกสร้างขึ้น จะไม่สามารถมีหรือเพิ่มโวลุ่ม RAID ในระบบ
ปฏิบัติตามขั้นตอนด้านล่างนี้เพื่อสร้างโวลุ่มการกู้คืน ในระหว่างกระบวนการ คุณจะสามารถเลือกที่จะคัดลอกข้อมูลในไดรฟ์หลักไปยังไดรฟ์กู้คืนอย่างต่อเนื่องหรือตามคำร้องขอ เมื่อใช้นโยบายการอัพเดตอย่างต่อเนื่อง การเปลี่ยนแปลงที่กระทำต่อไดรฟ์หลักจะถูกคัดลอกไปยังไดรฟ์กู้คืนโดยอัตโนมัติเมื่อใดก็ตามที่ไดรฟ์กู้คืนถูกเชื่อมต่อและออนไลน์ เมื่อใช้นโยบายอัพเดตตามคำร้องขอ สถานะของไดรฟ์กู้คืนจะถูกตั้งเป็น 'ออฟไลน์' โดยอัตโนมัติ ดังนั้นจึงสามารถคืนค่าข้อมูลในไดรฟ์หลักให้เป็นสถานะก่อนหน้าด้วยการคัดลอกข้อมูลในไดรฟ์กู้คืนกลับไปยังไดรฟ์หลัก (โปรดดูขั้นตอนในหัวข้อ 'การทำให้ข้อมูลในไดรฟ์หลักกลับสู่สถานะก่อนหน้า'ของแฟ้มวิธีใช้นี้)

1. ตรวจสอบให้แน่ใจว่ามีฮาร์ดไดรฟ์ Serial ATA อย่างน้อย 1 ตัว นอกเหนือจากไดรฟ์ระบบ ที่เชื่อมต่อกับระบบ
2. เริ่ม Microsoft Windows* และเปิด Intel Matrix Storage Console
3. เลือก 'โหมดชั้นสูง' จากเมนู 'มุมมอง'
4. เลือก 'สร้างโวลุ่มการกู้คืน' จากเมนู 'การกระทำ' 'ตัววิเศษสร้างโวลุ่มการกู้คืน' จะเปิดขึ้น
5. ปฏิบัติตามคำแนะนำในตัววิเศษ
6. หากใช้ฮาร์ดไดรฟ์เปล่า 2 ตัวในการสร้างโวลุ่มการกู้คืน โวลุ่มจะถูกสร้างขึ้นในทันทีที่ตัววิเศษดำเนินการเสร็จสิ้น หากสร้างโวลุ่มจากไดรฟ์หลักที่มีข้อมูลอยู่ในนั้น กระบวนการสร้างโวลุ่มจะเริ่มต้นในทันทีที่ตัววิเศษดำเนินการเสร็จสิ้น เมื่อต้องการดูสถานะการย้าย ให้คลิกขวาที่ชื่อโวลุ่มในบานหน้าต่างอุปกรณ์และเลือก 'แสดงความคืบหน้าในการอัพเดตโวลุ่ม'

สร้างโวลุ่ม RAID จากระบบที่รองรับ RAID
ระบบที่รองรับ RAID ได้รับการกำหนดค่าด้วยคอนโทรลเลอร์ Serial ATA ที่ตั้งเป็นโหมด RAID และมีฮาร์ดไดรฟ์อย่างน้อยหนึ่งตัวที่ไม่มีโวลุ่ม RAID (ไดรฟ์ผ่านตลอด) ระบบปฏิบัติการจะต้องมี Intel® Matrix Storage Manager ติดตั้งอยู่ สามารถใช้การกำหนดค่า RAID ต่อไปนี้ (โปรดดู ตารางที่ 2 ของแฟ้มวิธีใช้นี้เพื่อระบุระดับ RAID ที่ได้รับการสนับสนุนโดยระบบของคุณ):

- รองรับ RAID 0 แบบ 2, 3, 4, 5 หรือ 6 ไดรฟ์
- รองรับ RAID 1 แบบ 2 ไดรฟ์
- รองรับ RAID 5 แบบ 3, 4, 5 หรือ 6 ไดรฟ์
- รองรับ RAID 10 แบบ 4 ไดรฟ์

ปฏิบัติตามขั้นตอนด้านล่างนี้เพื่อแปลงระบบเป็นระบบ RAID โดยย้ายข้อมูลจากไดรฟ์ระบบที่มีอยู่ไปยังโวลุ่ม RAID

1. จดบันทึกหมายเลขซีเรียลของฮาร์ดไดรฟ์ที่คุณต้องการย้ายข้อมูลจากที่นั่น และตรวจสอบให้แน่ใจว่าฮาร์ดไดรฟ์ดังกล่าวเชื่อมต่อกับระบบ คุณจะต้องใช้หมายเลขซีเรียลในภายหลังในกระบวนการนี้เพื่อระบุว่าไดรฟ์นี้เป็นไดรฟ์ต้นทาง
2. เชื่อมต่อฮาร์ดไดรฟ์ Serial ATA เพิ่มเติมเข้ากับระบบ เพื่อใช้เป็นไดรฟ์สมาชิกของโวลุ่ม โปรดทราบว่าฮาร์ดไดรฟ์เหล่านี้จะต้องมีความจุเท่ากับหรือมากกว่าความจุของฮาร์ดไดรฟ์ต้นทาง
3. เริ่ม Microsoft Windows* และเปิด Intel Matrix Storage Console
4. เลือก 'โหมดชั้นสูง' จากเมนู 'มุมมอง'
5. เลือก 'สร้างโวลุ่ม RAID จากฮาร์ดไดรฟ์ที่มีอยู่แล้ว' จากเมนู 'การกระทำ' 'ตัววิเศษสร้างโวลุ่ม RAID จากฮาร์ดไดรฟ์ที่มีอยู่แล้ว' จะเปิดขึ้น
6. ปฏิบัติตามคำแนะนำในตัววิเศษ การย้ายจะเริ่มขึ้นเมื่อตัววิเศษดำเนินการเสร็จสิ้น
7. เมื่อต้องการดูสถานะการย้าย ให้คลิกขวาที่ชื่อโวลุ่มในบานหน้าต่างอุปกรณ์และเลือก 'แสดงความคืบหน้าในการย้าย' ข้อความไอคอนถาดจะแสดงขึ้นเมื่อการย้ายเสร็จสิ้นและ 'สถานะ' ของโวลุ่มจะแสดง 'ปกติ' ในบานหน้าต่างข้อมูล
8. หลังจากที่การย้ายเสร็จสมบูรณ์ ให้รีสตาร์ทระบบ หากคุณย้ายข้อมูลไปยังโวลุ่ม RAID 0 ให้ใช้โปรแกรมการจัดการดิสก์ (Disk Management) จากภายใน Microsoft Windows เพื่อแบ่งพาร์ติชันและฟอร์แมตพื้นที่ว่างที่สร้างขึ้นเมื่อความจุของฮาร์ดไดรฟ์สองตัวถูกรวมเข้าด้วยกัน นอกจากนี้คุณยังสามารถใช้ซอฟต์แวร์ของผู้ผลิตรายอื่นเพื่อขยายพาร์ติชันที่มีอยู่ภายในโวลุ่ม RAID

หากคุณมีฮาร์ดไดรฟ์เดียวที่ไม่ใช่ฮาร์ดไดรฟ์ระบบ ซึ่งประกอบด้วยโปรแกรมและข้อมูลส่วนบุคคล คุณสามารถใช้คุณลักษณะการย้ายข้อมูลเพื่อใช้ฮาร์ดไดรฟ์นี้เป็นไดรฟ์ต้นทางสำหรับโวลุ่ม RAID
สร้างโวลุ่ม RAID จากฮาร์ดไดรฟ์ที่ว่างเปล่า
ปฏิบัติตามขั้นตอนด้านล่างนี้เพื่อสร้างโวลุ่ม RAID โดยใช้ฮาร์ดไดรฟ์ Serial ATA ที่ว่างเปล่าและไม่ใช่ฮาร์ดไดรฟ์ระบบ:

1. เชื่อมต่อฮาร์ดไดรฟ์ Serial ATA เพิ่มเติมเข้ากับระบบ เพื่อใช้เป็นไดรฟ์สมาชิกของโวลุ่ม
2. เริ่ม Microsoft Windows* และเปิด Intel Matrix Storage Console
3. เลือก 'โหมดชั้นสูง' จากเมนู 'มุมมอง'
4. เลือก 'สร้างโวลุ่ม RAID' จากเมนู 'การกระทำ' 'ตัววิเศษสร้างโวลุ่ม RAID' จะเปิดขึ้น
5. ปฏิบัติตามคำแนะนำในตัววิเศษ โวลุ่มจะถูกสร้างขึ้นในทันทีที่ตัววิเศษดำเนินการเสร็จสิ้น

## ตัวเลือกการแปลงโวลุ่ม

การแปลงโวลุ่มไม่จำเป็นต้องติดตั้งระบบปฏิบัติการอีกครั้ง โปรแกรมประยุกต์และข้อมูลทั้งหมดจะไม่ได้รับผลกระทบ โปรดทราบว่าคุณจะต้องเข้าสู่ระบบในฐานะผู้ดูแลระบบเพื่อปรับเปลี่ยนโวลุ่ม RAID หรือโวลุ่มการกู้คืน
แปลงโวลุ่ม RAID 0, 1 หรือ 10 ให้เป็นโวลุ่ม RAID 5
การกำหนดค่า RAID ต่อไปนี้สามารถใช้ได้ (โปรดดู ตารางที่ 2 ของแฟ้มวิธีใช้นี้เพื่อระบุระดับ RAID ที่ระบบของคุณสนับสนุน):

- RAID 1 แบบ 2 ไดรฟ์ เป็น RAID 5 แบบ 3, 4, 5 หรือ 6 ไดรฟ์
- RAID 0 แบบ 2 ไดรฟ์ เป็น RAID 5 แบบ 3 หรือ 4 ไดรฟ์
- RAID 0 แบบ 3 ไดรฟ์ เป็น RAID 5 แบบ 4, 5 หรือ 6 ไดรฟ์
- RAID 10 แบบ 4 ไดรฟ์ เป็น RAID 5 แบบ 4, 5 หรือ 6 ไดรฟ์

ปฏิบัติตามขั้นตอนด้านล่างนี้เพื่อย้ายข้อมูลจากโวลุ่ม RAID 0, 1 หรือ 10 ที่มีอยู่ ไปยัง RAID 5

1. ตรวจสอบให้แน่ใจว่าฮาร์ดไดรฟ์ SATA อย่างน้อย 3 ตัว ถูกเชื่อมต่อกับระบบ
2. เริ่ม Microsoft Windows* และเปิด Intel Matrix Storage Console
3. เลือก 'โหมดชั้นสูง' จากเมนู 'มุมมอง'
4. คลิกขวาที่โวลุ่มที่คุณต้องการแปลงและเลือก 'แก้ไขโวลุ่ม'
5. 'ตัววิเศษแก้ไขโวลุ่ม RAID' จะเปิดขึ้น
6. ปฏิบัติตามคำแนะนำในตัววิเศษ การย้ายจะเริ่มขึ้นเมื่อตัววิเศษดำเนินการเสร็จสิ้น
7. เมื่อต้องการดูสถานะการย้าย ให้คลิกขวาที่ชื่อโวลุ่มในบานหน้าต่างอุปกรณ์และเลือก 'แสดงความคืบหน้าในการย้าย' ข้อความไอคอนถาดจะแสดงขึ้นเมื่อการย้ายเสร็จสิ้นและ 'สถานะ' ของโวลุ่มจะแสดง 'ปกติ' ในบานหน้าต่างข้อมูล

แปลงโวลุ่ม RAID 1 ให้เป็นโวลุ่มการกู้คืน
ปฏิบัติตามขั้นตอนด้านล่างนี้เพื่อแปลงโวลุ่ม RAID 1 ที่มีอยู่ให้เป็นโวลุ่มการกู้คืน:

1. เลือก 'โหมดชั้นสูง' จากเมนู 'มุมมอง'
2. คลิกขวาที่ชื่อโวลุ่ม RAID 1 ในบานหน้าต่างอุปกรณ์ และเลือก ‘แปลงเป็นโวลุ่มการกู้คืน’ ข้อความจะแสดงขึ้นและแจ้งว่าจะต้องเริ่มการทำงานของโวลุ่ม RAID 1 เสียก่อน คลิก 'ตกลง' เพื่อเริ่มกระบวนการเริ่มทำงาน
3. หลังจากที่การเริ่มทำงานเสร็จแล้ว ให้คลิกขวาที่ชื่อโวลุ่มอีกครั้งและเลือก 'แปลงเป็นโวลุ่มการกู้คืน' 'ตัววิเศษแปลงโวลุ่ม RAID' จะเปิดขึ้น
4. ปฏิบัติตามคำแนะนำในตัววิเศษ โวลุ่มจะถูกแปลงในทันทีที่ตัววิเศษดำเนินการเสร็จสิ้น

แปลงโวลุ่มการกู้คืนให้เป็นโวลุ่ม RAID 1
ปฏิบัติตามขั้นตอนด้านล่างนี้เพื่อแปลงโวลุ่มการกู้คืนให้เป็นโวลุ่ม RAID 1:

1. เลือก 'โหมดชั้นสูง' จากเมนู 'มุมมอง'
2. คลิกขวาที่ชื่อโวลุ่มการกู้คืนในบานหน้าต่างอุปกรณ์ และเลือก ‘แปลงเป็นโวลุ่ม RAID 1’ 'ตัววิเศษแปลงโวลุ่มการกู้คืน' จะเปิดขึ้น
3. ปฏิบัติตามคำแนะนำในตัววิเศษ โวลุ่มจะถูกแปลงในทันทีที่ตัววิเศษดำเนินการเสร็จสิ้น

## ตัวเลือกการขยายความจุของโวลุ่ม

Intel Matrix Storage Console อนุญาตให้คุณเพิ่มความจุของโวลุ่ม RAID ที่มีอยู่ได้สองวิธี:

1. ใช้พื้นที่ว่าง 100% บนอาเรย์ ตัวเลือกนี้จะใช้ได้เฉพาะในกรณีที่มีโวลุ่ม RAID0, RAID1, RAID5 และ/หรือ RAID10 และมีพื้นที่ว่างบนอาเรย์ที่มีอยู่
2. เพิ่มฮาร์ดไดรฟ์สมาชิกหนึ่งตัวหรือมากกว่า ตัวเลือกนี้จะใช้ได้เฉพาะในกรณีที่มีโวลุ่ม RAID0 และ/หรือ RAID5 และมีฮาร์ดไดรฟ์ Non-RAID ที่ใช้ได้อย่างน้อยหนึ่งตัว ซึ่งเชื่อมต่อกับระบบและตรงกับชนิดของการเชื่อมต่อภายในหรือภายนอกของฮาร์ดไดรฟ์สมาชิกที่มีอยู่ คุณไม่สามารถเพิ่มฮาร์ดไดรฟ์ภายนอกเข้ากับโวลุ่มที่มีฮาร์ดไดรฟ์สมาชิกภายใน

ตัวเลือกที่ระบุข้างต้นเป็นตัวเลือกเฉพาะที่แยกออกจากกัน และตัววิเศษการแก้ไขโวลุ่ม RAID จำกัดให้เลือกได้เพียงตัวเลือกเดียวเท่านั้น คุณจะต้องดำเนินการตามกระบวนการแก้ไขโวลุ่มตามจำนวนครั้งที่คุณต้องการเพื่อทำการย้ายให้เสร็จสมบูรณ์ รวมถึงการย้ายระดับ RAID การขยายความจุโวลุ่มไม่จำเป็นต้องติดตั้งระบบปฏิบัติการอีกครั้ง

ใช้พื้นที่ว่าง 100% บนอาเรย์
ปฏิบัติตามขั้นตอนด้านล่างนี้เพื่อเพิ่มความจุของโวลุ่มโดยใช้พื้นที่ว่าง 100% บนอาเรย์:

1. เลือก 'โหมดชั้นสูง' จากเมนู 'มุมมอง'
2. คลิกขวาที่ชื่อโวลุ่ม RAID 1 ในบานหน้าต่างอุปกรณ์ และเลือก ‘'แก้ไขโวลุ่ม' 'ตัววิเศษแก้ไขโวลุ่ม RAID' จะเปิดขึ้น
3. ปฏิบัติตามคำแนะนำในตัววิเศษ บนกล่องโต้ตอบ 'แก้ไขโวลุ่ม' ให้เลือก 'การขยายความจุโวลุ่ม' และ 'ใช้พื้นที่ว่าง 100% บนอาเรย์' การย้ายโวลุ่มจะเริ่มขึ้นในทันทีที่ตัววิเศษดำเนินการเสร็จสิ้น

เพิ่มฮาร์ดไดรฟ์สมาชิกหนึ่งตัวหรือมากกว่า
ปฏิบัติตามขั้นตอนด้านล่างนี้เพื่อเพิ่มความจุของโวลุ่มด้วยการเพิ่มฮาร์ดไดรฟ์สมาชิกหนึ่งตัวหรือมากกว่า:

1. เลือก 'โหมดชั้นสูง' จากเมนู 'มุมมอง'
2. คลิกขวาที่ชื่อโวลุ่ม RAID 1 ในบานหน้าต่างอุปกรณ์ และเลือก 'แก้ไขโวลุ่ม' 'ตัววิเศษแก้ไขโวลุ่ม RAID' จะเปิดขึ้น
3. ปฏิบัติตามคำแนะนำในตัววิเศษ จากกล่องโต้ตอบ 'แก้ไขโวลุ่ม' ให้เลือก 'การขยายความจุโวลุ่ม' และ 'เพิ่มฮาร์ดไดรฟ์สมาชิกหนึ่งตัวหรือมากกว่า' บนกล่องโต้ตอบถัดไป ให้เลือกฮาร์ดไดรฟ์ที่ใช้ได้หนึ่งตัวหรือมากกว่าเพื่อเพิ่มเข้ากับโวลุ่มที่มีอยู่ หากระบบรองรับการเข้ารหัส ให้ตรวจสอบว่าฮาร์ดไดรฟ์สมาชิกที่เลือกมีสถานะการเข้ารหัสเหมือนกับโวลุ่ม การย้ายโวลุ่มจะเริ่มขึ้นในทันทีที่ตัววิเศษดำเนินการเสร็จสมบูรณ์

# การแก้ไขปัญหา

## ความต้องการของระบบ

สำหรับรายละเอียดเกี่ยวกับส่วนประกอบที่จำเป็นสำหรับ Intel® Matrix Storage Console เวอร์ชันนี้ และระบบปฏิบัติการที่สนับสนุน โปรดดูแฟ้ม Readme ที่ติดตั้งพร้อมกับซอฟต์แวร์นี้ หรือ เยี่ยมชมไซต์สนับสนุนผลิตภัณฑ์นี้ของ Intel

## โวลุ่มการกู้คืน

หัวข้อในส่วนนี้ใช้กับโวลุ่มการกู้คืนเท่านั้น โดยจะอธิบายวิธีการเปลี่ยนไดรฟ์กู้คืนหรือไดรฟ์หลัก หรือทำให้ข้อมูลในไดรฟ์หลักให้กลับสู่สถานะก่อนหน้า

- การเปลี่ยนไดรฟ์กู้คืน
- การเปลี่ยนไดรฟ์หลัก
- การทำให้ข้อมูลในไดรฟ์หลักกลับสู่สถานะก่อนหน้า

การเปลี่ยนไดรฟ์กู้คืน
ถ้าไดรฟ์กู้คืนล้มเหลว หรือถูกถอดออกจากระบบและสูญหาย คุณจะต้องติดตั้งไดรฟ์กู้คืนใหม่ และสร้างโวลุ่มการกู้คืนให้กับไดรฟ์ใหม่

1. ปิดระบบและเชื่อมต่อฮาร์ดไดรฟ์ Serial ATA ใหม่ ซึ่งจะใช้เป็นไดรฟ์กู้คืนใหม่
2. เปิดระบบ
3. หลังจากที่ระบบปฏิบัติการรันขึ้นมาแล้ว ให้เลือก Intel Matrix Storage Console จากเมนู Start หรือคลิกที่ไอคอนถาดระบบ Intel® Matrix Storage Manager
4. จากเมนู มุมมอง เลือก ‘โหมดชั้นสูง’ เพื่อดูมุมมองอย่างละเอียดของข้อมูลการจัดเก็บอุปกรณ์
5. ภายใต้ 'ฮาร์ดไดรฟ์ Non-RAID' ให้คลิกขวาที่ฮาร์ดไดรฟ์ใหม่ และเลือก 'สร้างใหม่ลงในฮาร์ดไดรฟ์นี้' เพื่อเริ่มกระบวนการสร้างใหม่
6. เมื่อต้องการดูความคืบหน้าในการสร้างใหม่ ให้คลิกขวาที่โวลุ่มการกู้คืน และเลือก 'แสดงความคืบหน้าในการอัพเดตโวลุ่ม' ข้อความไอคอนถาดระบบจะแสดงขึ้นเมื่อการสร้างใหม่เสร็จสมบูรณ์ และ 'สถานะ' ของโวลุ่มจะแสดงนโยบายอัพเดตที่ตั้งค่าไว้สำหรับโวลุ่มการกู้คืนก่อนที่จะมีการเอาไดรฟ์กู้คืนดั้งเดิมออกไป

การเปลี่ยนไดรฟ์หลัก
ถ้าไดรฟ์หลักล้มเหลว หรือถูกถอดออกจากระบบและสูญหาย คุณจะต้องติดตั้งไดรฟ์หลักใหม่ และสร้างโวลุ่มการกู้คืนให้กับไดรฟ์ใหม่

1. ปิดระบบและเชื่อมต่อฮาร์ดไดรฟ์ Serial ATA ใหม่ ซึ่งจะใช้เป็นไดรฟ์หลักใหม่
2. เปิดระบบ จะบูตจากไดรฟ์การกู้คืนโดยอัตโนมัติ
3. หลังจากที่ระบบปฏิบัติการรันขึ้นมาแล้ว ให้เลือก Intel Matrix Storage Console จากเมนู Start หรือคลิกที่ไอคอนถาดระบบ Intel Matrix Storage Manager
4. จากเมนู มุมมอง เลือก ‘โหมดชั้นสูง’ เพื่อดูมุมมองอย่างละเอียดของข้อมูลการจัดเก็บอุปกรณ์
5. ภายใต้ 'ฮาร์ดไดรฟ์ Non-RAID' ให้คลิกขวาที่ฮาร์ดไดรฟ์ใหม่ และเลือก 'สร้างใหม่ลงในฮาร์ดไดรฟ์นี้' เพื่อเริ่มกระบวนการสร้างใหม่
6. เมื่อต้องการดูความคืบหน้าในการสร้างใหม่ ให้คลิกขวาที่โวลุ่มการกู้คืน และเลือก 'แสดงความคืบหน้าในการอัพเดตโวลุ่ม' ข้อความไอคอนถาดระบบจะแสดงขึ้นเมื่อการสร้างใหม่เสร็จสมบูรณ์ และ 'สถานะ' ของโวลุ่มจะแสดงนโยบายอัพเดตที่ตั้งค่าไว้สำหรับโวลุ่มการกู้คืนก่อนที่จะมีการเอาไดรฟ์หลักดั้งเดิมออกไป ไดรฟ์หลักใหม่จะถูกตั้งค่าเป็นไดรฟ์ของระบบปฏิบัติการโดยอัตโนมัติ

การทำให้ข้อมูลในไดรฟ์หลักกลับสู่สถานะก่อนหน้า
หากโวลุ่มการกู้คืนถูกตั้งเป็นนโยบายอัพเดตตามคำร้องขอ คุณจะสามารถทำให้ข้อมูลในไดรฟ์หลักกลับสู่สถานะที่เคยเป็นเมื่อตอนที่สิ้นสุดกระบวนการอัพเดตโวลุ่มครั้งล่าสุด วิธีนี้มีประโยชน์อย่างมากในกรณีที่ตรวจพบไวรัสบนไดรฟ์หลักหรือมีผู้เข้าใช้ระบบของคุณ

1. เริ่มระบบใหม่ ระหว่างการเริ่มต้นระบบ กด Ctrl-I เพื่อเข้าสู่ระบบติดต่อผู้ใช้ของ Intel® Matrix Storage Manager option ROM
2. ใน 'MAIN MENU' ให้เลือก 'Recovery Volume Options'
3. ในเมนู 'Recovery Volume Options' ให้เลือก 'Enable Only Recovery Disk' เพื่อบูตจากไดรฟ์กู้คืน
4. จบการทำงานของ option ROM และเริ่มระบบ Microsoft Windows*
5. หลังจากที่ระบบปฏิบัติการรันขึ้นมาแล้ว ให้เลือก Intel Matrix Storage Console จากเมนู Start หรือคลิกที่ไอคอนถาดระบบ Intel Matrix Storage Manager
6. ตัวเลือก 1: มุมมองโหมดชั้นสูง

- จากเมนู มุมมอง เลือก ‘โหมดชั้นสูง’ เพื่อดูมุมมองอย่างละเอียดของข้อมูลการจัดเก็บอุปกรณ์
- คลิกขวาที่โวลุ่มการกู้คืนในบานหน้าต่างอุปกรณ์ และเลือก 'กู้คืนข้อมูลไปยังไดรฟ์หลัก' เพื่อเริ่มกระบวนการกู้คืน
- เมื่อต้องการดูความคืบหน้าในการกู้คืน ให้คลิกขวาที่โวลุ่มการกู้คืน และเลือก 'แสดงความคืบหน้าในการกู้คืน' ข้อความไอคอนถาดระบบจะแสดงขึ้นเมื่อการย้ายเสร็จสมบูรณ์ และนโยบายอัพเดตโวลุ่มจะกลับสู่สถานะเดิมเหมือนก่อนหน้าที่ไดรฟ์หลักจะออฟไลน์ ตอนนี้การเปลี่ยนแปลงข้อมูลใดๆ จะถูกเขียนไปยังไดรฟ์หลัก

7. ตัวเลือก 2: มุมมองโหมดพื้นฐาน (สำหรับโวลุ่มการกู้คืนเท่านั้น)

- จากเมนู มุมมอง เลือก ‘โหมดพื้นฐาน’ เพื่อดูมุมมองที่เรียบง่ายของระบบที่เก็บข้อมูลย่อย
- เลือก 'กู้คืนข้อมูลไปยังไดรฟ์หลัก' ในบานหน้าต่างด้านซ้าย จากนั้นคลิก 'กู้คืนข้อมูลไปยังไดรฟ์หลัก' ในบานหน้าต่างด้านขวาเพื่อเริ่มต้นกระบวนการกู้คืน กระบวนการกู้คืนจะแสดงในบานหน้าต่างด้านขวาจนกระทั่งกระบวนการเสร็จสมบูรณ์ การเปลี่ยนแปลงข้อมูลใดๆ จะถูกเขียนไปยังไดรฟ์หลักในตอนนี้
- เมื่อต้องการดูความคืบหน้าในการกู้คืน ให้คลิกขวาที่โวลุ่มการกู้คืน และเลือก 'แสดงความคืบหน้าในการกู้คืน' ข้อความไอคอนถาดระบบจะแสดงขึ้นเมื่อการย้ายเสร็จสมบูรณ์ และนโยบายอัพเดตโวลุ่มจะกลับสู่สถานะเดิมเหมือนก่อนหน้าที่ไดรฟ์หลักจะออฟไลน์ การเปลี่ยนแปลงข้อมูลใดๆ จะถูกเขียนไปยังไดรฟ์หลักในตอนนี้

## โวลุ่ม RAID

คำแนะนำในส่วนนี้ใช้กับโวลุ่ม RAID เท่านั้น ถ้า Intel® Matrix Storage Manager รายงานโวลุ่ม RAID ว่า 'ลดระดับ' หรือ 'ล้มเหลว' อาจเป็นไปได้ที่คุณสามารถกู้คืนโวลุ่มได้ ถ้าไม่สามารถกู้คืนได้ คุณต้องสร้างโวลุ่ม RAID ใหม่ และทำการกู้คืนข้อมูลจากข้อมูลสำรองด้วยตัวเอง ให้อ่านส่วนด้านล่าง ที่เกี่ยวกับปัญหา RAID ที่มีการรายงาน เพื่อกู้คืนค่าคอนฟิเกอเรชั่น RAID

- โวลุ่ม RAID 0 ที่ล้มเหลว
- โวลุ่ม RAID 1 ที่ถูกลดระดับ
- โวลุ่ม RAID 1 ที่ถูกลดระดับและโวลุ่ม RAID 0 ที่ล้มเหลว (อาเรย์ RAID เดี่ยว)
- โวลุ่ม RAID 5 ที่ถูกลดระดับ
- โวลุ่ม RAID 5 ที่ล้มเหลว
- โวลุ่ม RAID 10 ที่ถูกลดระดับ
- โวลุ่ม RAID 10 ที่ล้มเหลว

โวลุ่ม RAID 0 ที่ล้มเหลว
โวลุ่ม RAID 0 ถูกรายงานว่า 'ล้มเหลว' เมื่อมีสมาชิกหนึ่งตัวล้มเหลว หรือถูกตัดการเชื่อมต่อ ถ้ามีเหตุการณ์เหล่านี้เกิดขึ้น คุณจะไม่สามารถเข้าถึงโวลุ่ม RAID 0 และข้อมูลที่อยู่ภายในได้ โวลุ่ม RAID 0 สามารถถูกกู้คืนได้ถ้าสมาชิกถูกตัดการเชื่อมต่อ แต่ไม่สามารถถูกกู้คืนได้ ถ้าสมาชิกทำงานล้มเหลว
ไดรฟ์สมาชิกหายไป

1. ตรวจดูให้แน่ใจระบบปิดอยู่
2. เชื่อมต่อฮาร์ดไดรฟ์ที่หายไปใหม่
3. เปิดระบบ ระหว่างการเริ่มต้นระบบ ระบบติดต่อผู้ใช้ของ Intel® Matrix Storage Manager option ROM จะแสดงโวลุ่ม RAID 0 ว่าเป็น 'Normal'
4. หลังจากที่ระบบปฏิบัติการรันขึ้นมาแล้ว ให้เลือก Intel® Matrix Storage Console จากเมนู Start หรือคลิกที่ไอคอนถาดระบบ Intel Matrix Storage Manager
5. จากเมนู มุมมอง เลือก ‘โหมดชั้นสูง’ เพื่อดูมุมมองอย่างละเอียดของข้อมูลการจัดเก็บอุปกรณ์
6. คลิกที่โวลุ่ม RAID 0 ในบานหน้าต่างอุปกรณ์ เพื่อยืนยันว่าระบบทำงานอย่างปกติ สถานะในบานหน้าต่างข้อมูลจะแสดงเป็น ‘ปกติ’

ไดรฟ์สมาชิกล้มเหลว

1. ตรวจดูให้แน่ใจระบบปิดอยู่
2. แทนที่ฮาร์ดไดรฟ์ที่ล้มเหลวด้วยฮาร์ดไดรฟ์ใหม่ที่มีความจุเท่ากับหรือมากกว่าฮาร์ดไดรฟ์เดิม
3. เปิดระบบ ระหว่างการเริ่มต้นระบบ ระบบติดต่อผู้ใช้ของ Intel Matrix Storage Manager option ROM จะแสดงสถานะของโวลุ่ม RAID 0 เป็น 'Failed' และขอให้คุณกด Ctrl-I เพื่อเข้าไปยังระบบติดต่อผู้ใช้
4. กด Ctrl-I เพื่อเข้าไปยัง 'MAIN MENU'
5. ในเมนูหลัก ให้เลือกตัวเลือกที่สอง 'Delete RAID Volume'
6. ใน 'DELETE VOLUME MENU' เลือกโวลุ่ม RAID 0 ที่ล้มเหลว โดยใช้ปุ่มลูกศรขึ้นและลง
7. กดปุ่ม Delete เพื่อลบโวลุ่ม
8. กด 'Y' เพื่อยืนยันการลบ
9. สร้างโวลุ่ม RAID 0 ใหม่ ถ้าฮาร์ดไดรฟ์ที่ล้มเหลว เป็นส่วนของโวลุ่มระบบ คุณจำเป็นต้องติดตั้งระบบปฏิบัติการใหม่

โวลุ่ม RAID 1 ที่ถูกลดระดับ
โวลุ่ม RAID 1 ถูกรายงานว่า 'ลดระดับ' เมื่อมีสมาชิกหนึ่งตัวล้มเหลว หรือถูกตัดการเชื่อมต่อชั่วคราว และข้อมูลมิร์เรอร์หายไป เป็นผลให้ ระบบสมาใช้สมาชิกที่ทำงานได้เพียงตัวเดียวเท่านั้น ในการสร้างการมิร์เรอร์ข้อมูลใหม่ และกู้คืนข้อมูลสำรอง ให้ทำตามกระบวนการด้านล่าง
ไดรฟ์สมาชิกหายไป

1. ตรวจดูให้แน่ใจระบบปิดอยู่
2. เชื่อมต่อฮาร์ดไดรฟ์ที่หายไปใหม่
3. เริ่มระบบใหม่ การสร้างใหม่จะเริ่มโดยอัตโนมัติ

ไดรฟ์สมาชิกล้มเหลว

1. ตรวจดูให้แน่ใจระบบปิดอยู่
2. แทนที่ฮาร์ดไดรฟ์ที่ล้มเหลวด้วยฮาร์ดไดรฟ์ใหม่ที่มีความจุเท่ากับหรือมากกว่าฮาร์ดไดรฟ์เดิม
3. เปิดระบบ ระหว่างการเริ่มต้นระบบ ระบบติดต่อผู้ใช้ของ Intel® Matrix Storage Manager option ROM จะแสดงสถานะของโวลุ่ม RAID 1 ว่า 'Degraded'
4. หลังจากที่ระบบปฏิบัติการรันขึ้นมาแล้ว ให้เลือก Intel Matrix Storage Console จากเมนู Start หรือคลิกที่ไอคอนถาดระบบ Intel Matrix Storage Manager
5. จากเมนู มุมมอง เลือก ‘โหมดชั้นสูง’ เพื่อดูมุมมองอย่างละเอียดของข้อมูลการจัดเก็บอุปกรณ์
6. ในบานหน้าต่างอุปกรณ์ ให้คลิกขวาที่ฮาร์ดไดรฟ์ Non-RAID ตัวใหม่ และเลือก 'สร้างใหม่ลงในฮาร์ดไดรฟ์นี้'
7. คลิกที่โวลุ่ม RAID 1 ในบานหน้าต่างอุปกรณ์ สถานะในบานหน้าต่างข้อมูลจะแสดงเป็น ‘กำลังสร้างใหม่: เสร็จสิ้น %’ หลังจากการสร้างใหม่เสร็จสมบูรณ์แล้ว สถานะจะแสดงเป็น ‘ปกติ’

โวลุ่ม RAID 1 ที่ถูกลดระดับ และโวลุ่ม RAID 0 ที่ล้มเหลว (อาเรย์ RAID เดี่ยว)
กรณีนี้อาจเกิดขึ้นเมื่อโวลุ่ม RAID สองโวลุ่ม (0 และ 1) อยู่บนอาเรย์ RAID เดียวกัน (ดูเทคโนโลยี Intel® Matrix RAID) ระบบจะรายงานโวลุ่ม RAID 0 ว่า 'ล้มเหลว' และรายงานโวลุ่ม RAID 1 ว่า 'ลดระดับ' เมื่อสมาชิกตัวใดตัวหนึ่งของโวลุ่มล้มเหลว หรือถูกตัดการเชื่อมต่อ
ไดรฟ์สมาชิกหายไป

1. ตรวจดูให้แน่ใจระบบปิดอยู่
2. เชื่อมต่อฮาร์ดไดรฟ์ที่หายไปใหม่
3. เปิดระบบ ระหว่างการเริ่มต้นระบบ ระบบติดต่อผู้ใช้ของ Intel® Matrix Storage Manager option ROM จะแสดงสถานะโวลุ่ม RAID 0 ว่า 'Normal' และแสดงสถานะโวลุ่ม RAID 1 ว่า 'Rebuild'
4. หลังจากที่ระบบปฏิบัติการรันขึ้นมาแล้ว ให้เลือก Intel Matrix Storage Console จากเมนู Start หรือคลิกที่ไอคอนถาดระบบ Intel Matrix Storage Manager
5. จากเมนู มุมมอง เลือก ‘โหมดชั้นสูง’ เพื่อดูมุมมองอย่างละเอียดของข้อมูลการจัดเก็บอุปกรณ์
6. คลิกที่โวลุ่ม RAID 0 ในบานหน้าต่างอุปกรณ์ และสถานะจะแสดงเป็น 'ปกติ' ในบานหน้าต่างข้อมูล สถานะโวลุ่ม RAID 1 จะแสดงเป็น 'กำลังสร้างใหม่: เสร็จสิ้น %' เมื่อเลือกโวลุ่ม RAID 1
7. หลังจากการสร้างโวลุ่ม RAID 1 ใหม่เสร็จสมบูรณ์แล้ว สถานะจะแสดงว่า ‘ปกติ’

ไดรฟ์สมาชิกที่หายไป (ระบบปฏิบัติการอยู่บนโวลุ่ม RAID 1 หรือฮาร์ดไดรฟ์ NON-RAID)

1. ตรวจดูให้แน่ใจระบบปิดอยู่
2. เชื่อมต่อฮาร์ดไดรฟ์ที่หายไปใหม่
3. เปิดระบบ ระหว่างการเริ่มต้นระบบ ระบบติดต่อผู้ใช้ของ Intel Matrix Storage Manager option ROM จะแสดงสถานะโวลุ่ม RAID 0 ว่า 'Normal' และแสดงสถานะโวลุ่ม RAID 1 ว่า 'Rebuild'
4. หลังจากที่ระบบปฏิบัติการรันขึ้นมาแล้ว ให้เลือก Intel Matrix Storage Console จากเมนู Start หรือคลิกที่ไอคอนถาดระบบ Intel Matrix Storage Manager
5. จากเมนู มุมมอง เลือก ‘โหมดชั้นสูง’ เพื่อดูมุมมองอย่างละเอียดของข้อมูลการจัดเก็บอุปกรณ์
6. คลิกที่โวลุ่ม RAID 0 ในบานหน้าต่างอุปกรณ์ และสถานะจะแสดงเป็น 'ปกติ' ในบานหน้าต่างข้อมูล สถานะโวลุ่ม RAID 1 จะแสดงเป็น 'กำลังสร้างใหม่: เสร็จสิ้น %' เมื่อเลือกโวลุ่ม RAID 1
7. หลังจากการสร้างโวลุ่ม RAID 1 ใหม่เสร็จสมบูรณ์แล้ว สถานะจะแสดงว่า ‘ปกติ’

ไดรฟ์สมาชิกที่ล้มเหลว (ระบบปฏิบัติการอยู่บนโวลุ่ม RAID 1 หรือฮาร์ดไดรฟ์ NON-RAID)

1. ตรวจดูให้แน่ใจระบบปิดอยู่
2. แทนที่ฮาร์ดไดรฟ์ที่ล้มเหลวด้วยฮาร์ดไดรฟ์ใหม่ที่มีความจุเท่ากับหรือมากกว่าฮาร์ดไดรฟ์เดิม
3. เปิดระบบ ระหว่างการเริ่มต้นระบบ ระบบติดต่อผู้ใช้ของ Intel Matrix Storage Manager option ROM จะแสดงสถานะโวลุ่ม RAID 1 ว่า 'Degraded' และแสดงสถานะโวลุ่ม RAID 0 ว่า 'Failed'
4. หลังจากที่ระบบปฏิบัติการรันขึ้นมาแล้ว ให้เลือก Intel Matrix Storage Console จากเมนู Start หรือคลิกที่ไอคอนถาดระบบ Intel Matrix Storage Manager
5. จากเมนู มุมมอง เลือก ‘โหมดชั้นสูง’ เพื่อดูมุมมองอย่างละเอียดของข้อมูลการจัดเก็บอุปกรณ์
6. คลิกขวาที่โวลุ่ม RAID 0 ในบานหน้าต่างอุปกรณ์ และเลือก ‘ลบโวลุ่ม’ ‘ตัววิเศษลบโวลุ่ม’ จะแนะนำคุณตลอดกระบวนการลบโวลุ่ม
7. ในการสร้างโวลุ่มใหม่ เลือกเมนู ‘การกระทำ’ และเลือก ‘สร้างโวลุ่มใหม่’ ‘ตัววิเศษสร้างโวลุ่ม RAID’ จะแนะนำคุณตลอดกระบวนการสร้างโวลุ่ม
8. ใช้โปรแกรมจัดการดิสก์ของ Microsoft Windows* เพื่อตั้งพาร์ติชัน และฟอร์แมตโวลุ่ม RAID ใหม่
9. ในบานหน้าต่างอุปกรณ์ ให้คลิกขวาที่ฮาร์ดไดรฟ์ Non-RAID ตัวใหม่ และเลือก 'สร้างใหม่ลงในฮาร์ดไดรฟ์นี้'
10. คลิกที่โวลุ่ม RAID 1 ในบานหน้าต่างอุปกรณ์ สถานะในบานหน้าต่างข้อมูลจะแสดงเป็น ‘กำลังสร้างใหม่’ เสร็จสิ้น %’ หลังจากการสร้างใหม่เสร็จสมบูรณ์แล้ว สถานะจะแสดงเป็น ‘ปกติ’

ไดรฟ์สมาชิกที่ล้มเหลว (ระบบปฏิบัติการอยู่บนโวลุ่ม RAID 0)

1. ตรวจดูให้แน่ใจระบบปิดอยู่
2. แทนที่ฮาร์ดไดรฟ์ที่ล้มเหลวด้วยฮาร์ดไดรฟ์ใหม่ที่มีความจุเท่ากับหรือมากกว่าฮาร์ดไดรฟ์เดิม
3. เปิดระบบ ระหว่างการเริ่มต้นระบบ ระบบติดต่อผู้ใช้ของ Intel Matrix Storage Manager option ROM จะแสดงสถานะโวลุ่ม RAID 0 ว่า 'Failed' และแสดงสถานะโวลุ่ม RAID 1 ว่า 'Degraded'
4. อย่าเริ่มระบบติดต่อผู้ใช้ Intel Matrix Storage Manager option ROM (อย่ากด Ctrl-I)
5. ติดตั้งระบบปฏิบัติการบนฮาร์ดไดรฟ์ Non-RAID ใหม่
6. ระหว่างกระบวนการติดตั้ง คุณจะถูกขอให้กด F6 เพื่อโหลดไดรเวอร์ RAID
7. กด F6 เพื่อติดตั้งไดรเวอร์ RAID ลงบนไดรฟ์ Non-RAID ใหม่
8. หลังจากการติดตั้งระบบปฏิบัติการและไดรเวอร์ RAID แล้ว ให้เปิด Windows Explorer* เพื่อกำหนดพาร์ติชันใหม่ที่อยู่บนฮาร์ดไดรฟ์ใหม่ และพาร์ติชันที่มีอยู่แล้วบนโวลุ่ม RAID 1 ที่ลดระดับ
9. คัดลอกข้อมูลที่คุณต้องการเก็บจากโวลุ่ม RAID 1 ลงบนพาร์ติชั่นใหม่
10. ถ้าคุณต้องการเรียกคืนค่าคอนฟิเกอเรชั่น RAID ด้วยโวลุ่ม RAID 0 และ RAID 1 ให้ดำเนินการต่อด้วยขั้นตอนต่อไปนี้
11. เลือก Intel Matrix Storage Console จากเมนู Start
12. จากเมนู มุมมอง เลือก ‘โหมดชั้นสูง’ เพื่อดูมุมมองอย่างละเอียดของข้อมูลการจัดเก็บอุปกรณ์
13. ในบานหน้าต่างอุปกรณ์ ให้คลิกขวาที่โวลุ่ม RAID 0 และเลือก 'ลบโวลุ่ม' จากเมนูที่ปรากฏ
14. ตัววิเศษ 'Delete RAID Volume' จะช่วยเหลือในการลบโวลุ่ม
15. เลือกโวลุ่ม RAID 1 และลบโวลุ่ม
16. จากเมนู การกระทำ, เลือกเมนูย่อย ‘สร้างโวลุ่ม RAID จากฮาร์ดไดรฟ์ที่มีอยู่แล้ว’ เพื่อสร้างโวลุ่ม RAID 0 ใหม่
17. ตัววิเศษ ‘สร้างโวลุ่ม RAID จากฮาร์ดไดรฟ์ที่มีอยู่แล้ว’ จะช่วยในการสร้างโวลุ่ม RAID 0 ให้แน่ใจว่าขนาดโวลุ่มน้อยกว่าขนาดอาเรย์ เพื่อที่จะสร้างโวลุ่มอื่น
18. สร้างโวลุ่ม RAID 1 ใหม่
19. คุณกู้คืนค่าคอนฟิเกอเรชั่นเดิมของคุณเสร็จแล้ว
20. ย้ายข้อมูล RAID 1 เดิมไปยังโวลุ่ม RAID 1 ใหม่นี้ ถ้าคุณต้องการ

โวลุ่ม RAID 5 ที่ถูกลดระดับ
โวลุ่ม RAID 5 ถูกรายงานว่าถูก 'ลดระดับ' เมื่อมีสมาชิกหนึ่งตัวล้มเหลว หรือถูกตัดการเชื่อมต่อ ถ้าเกิดเหตุการณ์เช่นนี้ขึ้น ให้ทำตามกระบวนการที่เหมาะสมด้านล่าง
ไดรฟ์สมาชิกหายไป

1. ตรวจดูให้แน่ใจระบบปิดอยู่
2. เชื่อมต่อฮาร์ดไดรฟ์ที่หายไปใหม่
3. เปิดระบบ ระหว่างการเริ่มต้นระบบ ระบบติดต่อผู้ใช้ของ Intel® Matrix Storage Manager option ROM จะแสดงสถานะของโวลุ่ม RAID 5 ว่า 'Rebuild'
4. หลังจากที่ระบบปฏิบัติการรันขึ้นมาแล้ว ให้เลือก Intel Matrix Storage Console จากเมนู Start หรือคลิกที่ไอคอนถาดระบบ Intel Matrix Storage Manager
5. จากเมนู มุมมอง เลือก ‘โหมดชั้นสูง’ เพื่อดูมุมมองอย่างละเอียดของข้อมูลการจัดเก็บอุปกรณ์
6. คลิกที่โวลุ่ม RAID 5 ในบานหน้าต่างอุปกรณ์ สถานะในบานหน้าต่างข้อมูลจะแสดงเป็น ‘กำลังสร้างใหม่: เสร็จสิ้น %’ หลังจากการสร้างใหม่เสร็จสมบูรณ์แล้ว สถานะจะแสดงเป็น ‘ปกติ’

ไดรฟ์สมาชิกล้มเหลว

1. ตรวจดูให้แน่ใจระบบปิดอยู่
2. แทนที่ฮาร์ดไดรฟ์ที่ล้มเหลวด้วยฮาร์ดไดรฟ์ใหม่ที่มีความจุเท่ากับหรือมากกว่าไดรฟ์เดิม
3. เปิดระบบ ระหว่างการเริ่มต้นระบบ ระบบติดต่อผู้ใช้ของ Intel Matrix Storage Manager option ROM จะแสดงสถานะของโวลุ่ม RAID 5 ว่า 'Degraded'
4. หลังจากที่ระบบปฏิบัติการรันขึ้นมาแล้ว ให้เลือก Intel Matrix Storage Console จากเมนู Start หรือคลิกที่ไอคอนถาดระบบ Intel Matrix Storage Manager
5. จากเมนู มุมมอง เลือก ‘โหมดชั้นสูง’ เพื่อดูมุมมองอย่างละเอียดของข้อมูลการจัดเก็บอุปกรณ์
6. ในบานหน้าต่างอุปกรณ์ ให้คลิกขวาที่ฮาร์ดไดรฟ์ Non-RAID ตัวใหม่ และเลือก 'สร้างใหม่ลงในฮาร์ดไดรฟ์นี้'
7. คลิกที่โวลุ่ม RAID 5 ในบานหน้าต่างอุปกรณ์ สถานะในบานหน้าต่างข้อมูลจะแสดงเป็น ‘กำลังสร้างใหม่: เสร็จสิ้น %’ หลังจากการสร้างใหม่เสร็จสมบูรณ์แล้ว สถานะจะแสดงเป็น ‘ปกติ’

โวลุ่ม RAID 5 ที่ล้มเหลว
โวลุ่ม RAID 5 ถูกรายงานว่า 'ล้มเหลว' เมื่อมีสมาชิกมากกว่าหนึ่งตัวล้มเหลว ถ้าเกิดเหตุการณ์เช่นนี้ขึ้น โปรดทำตามกระบวนการที่แสดงด้านล่าง กระบวนการนี้จะลบโวลุ่ม RAID 5 ที่ล้มเหลว และสร้างโวลุ่ม RAID 5 ใหม่ แต่ไม่กู้คืนโวลุ่ม RAID 5 ที่ล้มเหลว รวมทั้งข้อมูลในโวลุ่มนั้น หลังจากที่สร้างโวลุ่ม RAID 5 ใหม่แล้ว คุณจะต้องคืนค่าข้อมูลจากชุดข้อมูลสำรอง และติดตั้งซอฟต์แวร์ใดๆ ที่อยู่บนโวลุ่ม RAID 5
ไดรฟ์สมาชิกล้มเหลว

1. ตรวจดูให้แน่ใจระบบปิดอยู่
2. แทนที่ฮาร์ดไดรฟ์ที่ล้มเหลวด้วยฮาร์ดไดรฟ์ใหม่ที่มีความจุเท่ากับหรือมากกว่าไดรฟ์เดิม
3. เปิดระบบ ระหว่างการเริ่มต้นระบบ ระบบติดต่อผู้ใช้ของ Intel® Matrix Storage Manager option ROM จะแสดงสถานะของโวลุ่ม RAID 5 ว่า 'Failed'
4. กด Ctrl-I เพื่อเข้าไปยัง 'MAIN MENU'
5. ในเมนูหลัก ให้เลือกตัวเลือกที่สอง 'Delete RAID Volume'
6. ใน 'DELETE VOLUME MENU' เลือกโวลุ่ม RAID 5 ที่ล้มเหลว โดยใช้ปุ่มลูกศรขึ้นและลง
7. กดปุ่ม Delete เพื่อลบโวลุ่ม
8. กด 'Y' เพื่อยืนยันการลบ
9. สร้างโวลุ่ม RAID 5 ใหม่
10. นอกจากนี้คุณอาจจำเป็นต้องติดตั้งระบบปฏิบัติการบนโวลุ่มใหม่ และกู้คืนข้อมูลจากส่วนสำรอง

โวลุ่ม RAID 10 ที่ถูกลดระดับ
โวลุ่ม RAID 10 ถูกรายงานว่าถูก 'ลดระดับ' เมื่อมีสมาชิกหนึ่งตัวล้มเหลว หรือถูกตัดการเชื่อมต่อ ถ้าเกิดเหตุการณ์เช่นนี้ขึ้น ให้เรียกคืนโวลุ่มโดยการทำตามกระบวนการที่เหมาะสมด้านล่าง
ไดรฟ์สมาชิกหายไป

1. ตรวจดูให้แน่ใจระบบปิดอยู่
2. เชื่อมต่อฮาร์ดไดรฟ์ที่หายไปใหม่
3. เปิดระบบ ระหว่างการเริ่มต้นระบบ ระบบติดต่อผู้ใช้ของ Intel® Matrix Storage Manager option ROM จะแสดงสถานะของโวลุ่ม RAID 10 ว่า 'Rebuild'
4. หลังจากที่ระบบปฏิบัติการรันขึ้นมาแล้ว ให้เลือก Intel Matrix Storage Console จากเมนู Start หรือคลิกที่ไอคอนถาดระบบ Intel Matrix Storage Manager
5. จากเมนู มุมมอง เลือก ‘โหมดชั้นสูง’ เพื่อดูมุมมองอย่างละเอียดของข้อมูลการจัดเก็บอุปกรณ์
6. คลิกที่โวลุ่มที่เลือกในบานหน้าต่างอุปกรณ์ สถานะในบานหน้าต่างข้อมูลจะแสดงเป็น ‘กำลังสร้างใหม่: เสร็จสิ้น %’ หลังจากการสร้างใหม่เสร็จสมบูรณ์แล้ว สถานะจะแสดงเป็น ‘ปกติ’

ไดรฟ์สมาชิกล้มเหลว

1. ตรวจดูให้แน่ใจระบบปิดอยู่
2. แทนที่ฮาร์ดไดรฟ์ที่ล้มเหลวด้วยฮาร์ดไดรฟ์ใหม่ที่มีความจุเท่ากับหรือมากกว่าไดรฟ์เดิม
3. เปิดระบบ ระหว่างการเริ่มต้นระบบ ระบบติดต่อผู้ใช้ของ Intel Matrix Storage Manager option ROM จะแสดงสถานะของโวลุ่ม RAID 10 ว่า 'Degraded'
4. หลังจากที่ระบบปฏิบัติการรันขึ้นมาแล้ว ให้เลือก Intel Matrix Storage Console จากเมนู Start หรือคลิกที่ไอคอนถาดระบบ Intel Matrix Storage Manager
5. จากเมนู มุมมอง เลือก ‘โหมดชั้นสูง’ เพื่อดูมุมมองอย่างละเอียดของข้อมูลการจัดเก็บอุปกรณ์
6. ในบานหน้าต่างอุปกรณ์ ให้คลิกขวาที่ฮาร์ดไดรฟ์ Non-RAID ตัวใหม่ และเลือก 'สร้างใหม่ลงในฮาร์ดไดรฟ์นี้'
7. คลิกที่โวลุ่มที่เลือกในบานหน้าต่างอุปกรณ์ สถานะในบานหน้าต่างข้อมูลจะแสดงเป็น ‘กำลังสร้างใหม่: เสร็จสิ้น %’ หลังจากการสร้างใหม่เสร็จสมบูรณ์แล้ว สถานะจะแสดงเป็น ‘ปกติ’

โวลุ่ม RAID 10 ที่ล้มเหลว
โวลุ่ม RAID 10 ถูกรายงานว่า 'ล้มเหลว' เมื่อมีสมาชิกอย่างน้อยสองตัวล้มเหลว ถ้าเกิดเหตุการณ์เช่นนี้ขึ้น โปรดทำตามกระบวนการที่แสดงด้านล่าง กระบวนการนี้จะลบโวลุ่ม RAID 10 ที่ล้มเหลว และสร้างโวลุ่ม RAID 10 ใหม่ แต่ไม่ได้กู้คืนโวลุ่ม RAID 10 ที่ล้มเหลว และข้อมูลในโวลุ่มดังกล่าว
ไดรฟ์สมาชิกล้มเหลว

1. ตรวจดูให้แน่ใจระบบปิดอยู่
2. แทนที่ฮาร์ดไดรฟ์ที่ล้มเหลวด้วยฮาร์ดไดรฟ์ใหม่ที่มีความจุเท่ากับหรือมากกว่าไดรฟ์เดิม
3. เปิดระบบ ระหว่างการเริ่มต้นระบบ ระบบติดต่อผู้ใช้ของ Intel® Matrix Storage Manager option ROM จะแสดงสถานะของโวลุ่ม RAID 10 ว่า 'Failed'
4. กด Ctrl-I เพื่อเข้าไปยัง 'MAIN MENU'
5. ในเมนูหลัก ให้เลือกตัวเลือกที่สอง 'Delete RAID Volume'
6. ใน 'DELETE VOLUME MENU' เลือกโวลุ่ม RAID 10 ที่ล้มเหลว โดยใช้ปุ่มลูกศรขึ้นและลง
7. กดปุ่ม Delete เพื่อลบโวลุ่ม
8. กด 'Y' เพื่อยืนยันการลบ
9. สร้างโวลุ่ม RAID 10 ใหม่
10. คุณจำเป็นต้องติดตั้งระบบปฏิบัติการใหม่บนโวลุ่มใหม่

## การสนับสนุนด้านเทคนิค

สำหรับการสนับสนุนด้านเทคนิคและข้อมูลการอัพเดตผลิตภัณฑ์ ให้คลิกที่เมนู 'วิธีใช้' และเลือกตัวเลือก 'สนับสนุน' กล่องโต้ตอบ สนับสนุน จะเชื่อมต่อไปยังเว็บไซต์ที่ให้การสนับสนุนเกี่ยวกับการอัพเดตผลิตภัณฑ์ การสนับสนุนด้านเทคนิค เอกสารต่างๆ และข้อมูลที่มีประโยชน์อื่นๆ โดยค่ามาตรฐาน ลิงค์จะชี้ไปยังเพจสนับสนุนของ Intel แต่ค่านี้อาจได้รับการปรับเปลี่ยนโดยผู้ผลิตระบบ Intel ขอแนะนำให้คุณใช้ข้อมูลที่มีอยู่ในหน้าสนับสนุน หรือติดต่อผู้ผลิตระบบของคุณโดยตรง บ่อยครั้งการพิมพ์รายงานระบบ มักจะมีประโยชน์ก่อนที่คุณจะขอความช่วยเหลือจากการสนับสนุนทางเทคนิค

# คำศัพท์

คุณลักษณะการเก็บข้อมูลของ INTEL
Intel® Matrix Storage Manager | Intel Matrix Storage Manager เป็นซอฟต์แวร์การเก็บข้อมูล Serial ATA ซึ่งมีคุณสมบัติด้านต่างๆ ที่ช่วยเพิ่มสมรรถนะบนระบบคอมพิวเตอร์เคลื่อนที่ และมีคุณสมบัติด้านการป้องกันบนระบบอื่นๆ
ไดรเวอร์ Intel Matrix Storage Manager | ไดรเวอร์ Intel Matrix Storage เป็นซอฟต์แวร์ที่ได้รับการออกแบบเป็นพิเศษเพื่อปรับปรุงประสิทธิภาพและความน่าเชื่อถือของระบบย่อยที่เก็บข้อมูล
Intel Matrix Storage Manager option ROM | ตัวเลือก ROM คือโมดูลรหัสที่ถูกสร้างลงใน BIOS ระบบ ซึ่งสนับสนุนการบูตสำหรับโวลุ่ม RAID รวมทั้งระบบการติดต่อผู้ใช้สำหรับการตั้งค่าคอนฟิก และการจัดการโวลุ่ม RAID
เทคโนโลยี Intel® Matrix RAID | เทคโนโลยี Intel Matrix RAID เป็นซอฟต์แวร์ที่สามารถสร้าง จัดการ และใช้โวลุ่ม RAID ที่เป็นอิสระจากกันสองตัวภายในอาเรย์ RAID เดียวกัน
Intel® Rapid Recover Technology | เทคโนโลยี Intel Rapid Recover จะให้คุณคัดลอกข้อมูลจากไดรฟ์หลักไปยังไดรฟ์กู้คืนอย่างต่อเนื่องหรือตามคำร้องขอ ในการใช้เทคโนโลยีนี้ ให้สร้างโวลุ่มการกู้คืน
Intel® Matrix Storage Console | Intel Matrix Storage Console เป็นซอฟต์แวร์ที่ให้ระบบติดต่อการจัดการสำหรับ Serial ATA AHCI และระบบย่อย RAID ภายในระบบปฏิบัติการที่สนับสนุน
คำศัพท์เกี่ยวกับ RAID
สร้างใหม่อัตโนมัติ | กระบวนการในการกู้คืนโวลุ่ม RAID 1, 5 หรือ 10 ในกรณีที่สมาชิก RAID ทำงานล้มเหลว หรือหายไป ถ้ามีฮาร์ดไดรฟ์สำรอง ซอฟต์แวร์จะใช้ฮาร์ดไดรฟ์นี้เพื่อแทนที่ฮาร์ดไดรฟ์ที่ล้มเหลว นอกจากนี้ กระบวนการสร้างอัตโนมัติจะเริ่มขึ้น ถ้าสมาชิก RAID 1 ถูกนำออกไป จากนั้นใส่กลับเข้ามาเพื่อเริ่มการทำมิร์เรอร์ใหม่ โวลุ่ม RAID 0 ไม่สามารถใช้กระบวนการสร้างอัตโนมัติ
กู้คืนอัตโนมัติ | กระบวนการกู้คืนโวลุ่มอัตโนมัติที่ทำงานล้มเหลวเนื่องจากดิสก์หายไป สำหรับโวลุ่ม RAID 0 ถ้าสมาชิกดิสก์ทั้งหมดมีอยู่ และโวลุ่มหายไป ตัวเลือก ROM จะทำเครื่องหมายโวลุ่มว่าเป็น 'ล้มเหลว' สำหรับโวลุ่ม RAID สำรอง ถ้าสมาชิกดิสก์ส่วนใหญ่ถูกแทนที่ และมีดิสก์ที่ไม่ล้มเหลวเพียงพอ สถานะโวลุ่มจะถูกเปลี่ยนเป็น 'ลดระดับ'
นโยบายอัพเดตอย่างต่อเนื่อง | เมื่อโวลุ่มการกู้คืนใช้นโยบายนี้ ข้อมูลในไดรฟ์หลักจะถูกคัดลอกไปยังไดรฟ์กู้คืนโดยอัตโนมัติ ตราบใดที่ทั้งสองไดรฟ์เชื่อมต่อกับระบบ
RAID | Redundant Array of Independent Drives: RAID อนุญาตให้ข้อมูลถูกเก็บในฮาร์ดไดรฟ์หลายตัว เพื่อจุดประสงค์ด้านการสำรองข้อมูล หรือเพื่อเพิ่มสมรรถนะในการเก็บข้อมูลให้สูงขึ้น
อาเรย์ RAID | การจัดกลุ่มแบบลอจิตอลของฮาร์ดไดรฟ์แบบฟิสิคอล
ไดรฟ์หลัก | ฮาร์ดไดรฟ์ที่กำหนดเป็นไดรฟ์ต้นทางในโวลุ่มการกู้คืน
สมาชิก | ฮาร์ดไดรฟ์ที่ใช้งานภายในอาเรย์ RAID
นโยบายอัพเดตตามคำร้องขอ | เมื่อโวลุ่มการกู้คืนใช้นโยบายนี้ ข้อมูลบนไดรฟ์หลักจะถูกคัดลอกไปยังไดรฟ์กู้คืนเมื่อคุณร้องขอ จะคัดลอกเฉพาะการเปลี่ยนแปลงนับตั้งแต่กระบวนการอัพเดตล่าสุด
ไดรฟ์ผ่านตลอด | ฮาร์ดไดรฟ์ที่ไม่ได้รวมอยู่ในโวลุ่ม RAID และพร้อมใช้งานสำหรับระบบปฏิบัติการในลักษณะที่เป็นดิสก์อีกตัวหนึ่ง
โวลุ่ม RAID | จำนวนพื้นที่ว่างที่แน่นอนภายในอาเรย์ RAID ที่ปรากฏเป็นฮาร์ดไดรฟ์ฟิสิคอลเดี่ยวที่ระบบปฏิบัติการมองเห็น โวลุ่ม RAID แต่ละตัวถูกสร้างโดยใช้ระดับ RAID ต่างๆ เพื่อจุดประสงค์ด้านการเก็บข้อมูลสำรอง หรือเพื่อเพิ่มสมรรถนะในการเก็บข้อมูลให้สูงขึ้น
ระดับ RAID | การตั้งค่าที่กำหนดลักษณะเฉพาะไว้ที่ใช้กับโวลุ่ม RAID ซึ่งกำหนดวิธีการที่ข้อมูลจะถูกเก็บและจัดการภายใน เพื่อปรับปรุงสมรรถนะในการอ่าน/เขียน หรือเพื่อเพิ่มความทนทานต่อการทำงานผิดพลาดให้สูงขึ้น
RAID 0 (การสตริป) | ข้อมูลในโวลุ่ม RAID ถูกสตริประหว่างสมาชิกอาเรย์ต่างๆ การสตริปจะแบ่งข้อมูลออกเป็นหน่วยย่อยๆ และกระจายหน่วยเหล่านั้นไปยังสมาชิกตัวต่างๆ โดยไม่สามารถข้อมูลสำรอง แต่จะปรับปรุงสมรรถนะการอ่าน/เขียนให้ดีขึ้น
RAID 1 (การมิร์เรอร์) | ข้อมูลในโวลุ่ม RAID ถูกมิร์เรอร์ระหว่างสมาชิกของอาเรย์ RAID ต่างๆ การมิร์เรอร์ เป็นคำที่ใช้อธิบายคุณสมบัติหลักของ RAID 1 ซึ่งเขียนข้อมูลที่เหมือนกันไปยังสมาชิกแต่ละตัว; ดังนั้น จะมีการสร้างข้อมูลสำรอง และเพิ่มความทนทานต่อการทำงานผิดพลาด
RAID 5 (การสตริปด้วยแพริตี) | ข้อมูลในโวลุ่ม RAID และแพริตีถูกสตริประหว่างสมาชิกของอาเรย์ต่างๆ แพริตีจะถูกเขียนพร้อมกับข้อมูลในลำดับที่หมุนไปเรื่อยๆ ระหว่างสมาชิกของอาเรย์ ระดับ RAID นี้เหมาะสำหรับระบบที่ต้องการประสิทธิภาพ ความสามารถในการทนต่อการผิดพลาด และสมรรถนะที่สูง
RAID 10 (การสตริป และการมิร์เรอร์) | ระดับ RAID ซึ่งข้อมูลจะถูกสตริประหว่างดิสก์อาเรย์สองตัว เพื่อให้สมรรถนะระบบดีขึ้น ไดรฟ์แต่ละตัวในอาเรย์จะมีมิร์เรอร์เพื่อให้สามารถทนต่อความผิดพลาด RAID 10 ให้ผลประโยชย์ด้านสมรรถนะของ RAID 0 และการมีข้อมูลสำรองของ RAID 1 อย่างไรก็ตาม การตั้งค่านี้จำเป็นต้องใช้ฮาร์ดไดรฟ์ 4 ตัว
ไดรฟ์กู้คืน | ฮาร์ดไดรฟ์ที่กำหนดเป็นไดรฟ์ปลายทางในโวลุ่มการกู้คืน
โวลุ่มการกู้คืน | โวลุ่มที่ใช้ Intel Rapid Recover Technology
สตริป (Strip) | สตริป หมายถึง กลุ่มของบล็อกข้อมูลที่ติดกันในแบบลอจิคอล ซึ่งใช้บนฮาร์ดไดรฟ์แบบฟิสิคอลเดียวกันภายในโวลุ่ม RAID 0, RAID 5 หรือ RAID 10 ขนาดสตริปมีหน่วยเป็นกิโลไบต์
สไตรป์ (Stripe) | ผลรวมของสตริปทั้งหมดในแกนแนวนอนบนฮาร์ดไดรฟ์แบบฟิสิคอลภายในโวลุ่ม RAID
Metadata | Metadata หมายถึง 'ข้อมูลที่เกี่ยวกับข้อมูล' หรือ 'รายละเอียดเกี่ยวกับข้อมูล' สำหรับโวลุ่ม RAID, metadata เป็นข้อมูลเกี่ยวกับวิธีที่โวลุ่ม RAID จัดเก็บผู้ใช้และไฟล์ระบบบนโวลุ่ม RAID
การย้าย | กระบวนการแปลงการตั้งค่าคอนฟิกการเก็บข้อมูลของระบบจากการตั้งค่าคอนฟิกแบบ Non-RAID (ผ่านตลอด) เป็นการตั้งค่าคอนฟิกแบบ RAID
การย้ายระดับ RAID | กระบวนการแปลงการตั้งค่าคอนฟิกการเก็บข้อมูลของระบบจากการตั้งค่าคอนฟิกจาก RAID ระดับหนึ่ง ไปยังอีกระดับหนึ่ง
การขยายความจุโวลุ่ม | กระบวนการเพิ่มความจุของโวลุ่มที่มีอยู่โดยใช้พื้นที่ว่างที่ใช้ได้ 100% บนอาเรย์ หรือเพิ่มฮาร์ดไดรฟ์สมาชิกหนึ่งตัวหรือมากกว่า
สถานะการเข้ารหัส | การระบุว่าข้อมูลปกติของโวลุ่มและฮาร์ดไดรฟ์ถูกเข้ารหัสเป็นรูปแบบที่อ่านไม่ได้เพื่อเพิ่มระดับความปลอดภัย
เข้ารหัส | ค่าของสถานะการเข้ารหัสฮาร์ดไดรฟ์ที่เพิ่มไว้ที่ส่วนท้ายของคำอธิบายฮาร์ดไดรฟ์ในตัววิเศษการสร้างโวลุ่ม RAID, การสร้างโวลุ่ม RAID จากฮาร์ดไดรฟ์ที่มีอยู่, การสร้างโวลุ่มการกู้คืน และการแก้ไขโวลุ่ม RAID
ฮาร์ดไดรฟ์ที่ถูกล็อค | ฮาร์ดไดรฟ์ที่ป้องกันด้วยรหัสผ่านเพื่อเพิ่มระดับความปลอดภัย และสามารถปลดล็อคได้ด้วยรหัสผ่านที่ถูกต้อง
ฮาร์ดไดรฟ์สำรอง | ฮาร์ดไดรฟ์ Serial ATA ที่ถูกกำหนดโดยซอฟต์แวร์ RAID เพื่อใช้เป็นปลายทางในการสร้างใหม่โดยอัตโนมัติ ในกรณีที่สมาชิก RAID ล้มเหลว หรือหายไป RAID ระดับ 0 ไม่สามารถใช้ไดรฟ์สำรองได้ RAID ระดับ 1, 5 และ 10 สามารถใช้ไดรฟ์สำรองได้อย่างน้อยหนึ่งตัว
เรียกใช้ไฟแสดงสถานะพอร์ต | การระบุตำแหน่งของพอร์ตที่เชื่อมต่อกับฮาร์ดไดรฟ์ตัวใดตัวหนึ่งบนระบบ
การเริ่มต้นโวลุ่ม | กระบวนการเริ่มต้นแพริตีสำหรับโวลุ่ม RAID 5 หรือการตรวจสอบให้แน่ใจว่าข้อมูลแต่ละบล็อกบนมิร์เรอร์เหมือนกับบล็อกข้อมูลที่เทียบเท่าบนฮาร์ดไดรฟ์ต้นทางสำหรับโวลุ่ม RAID 1 และ RAID 10
คำศัพท์เกี่ยวกับการเก็บข้อมูล
คอนโทรลเลอร์ RAID | คอนโทรลเลอร์ RAID สร้างและจัดการกับอาเรย์ RAID และโวลุ่ม RAID เพื่อเพิ่มสมรรถนะการอ่าน/เขียน และเพิ่มความทนทานต่อการทำงานผิดพลาดของระบบ
คอนโทรลเลอร์ Serial ATA | คอนโทรลเลอร์ Serial ATA ที่รวมลงในฮับคอนโทรลเลอร์ I/O ในระบบ คอนโทรลเลอร์นี้ทำหน้าที่จัดการอุปกรณ์ Serial ATA และบริการเป็นอินเตอร์เฟซไปยังระบบ
AHCI | อินเตอร์เฟซโฮสต์คอนโทรลเลอร์ชั้นสูง: ข้อกำหนดอินเตอร์เฟซที่อนุญาตให้ไดรเวอร์การเก็บข้อมูลสามารถเปิดการทำงานคุณสมบัติ Serial ATA ชั้นสูง เช่น การคิวคำสั่งแบบเนทีฟ, ฮ็อตพลักแบบเนทีฟ และการจัดการด้านพลังงานได้
ฮ็อตพลัก | การถอดหรือการใส่ฮาร์ดไดรฟ์ Serial ATA ในขณะที่ระบบกำลังเปิดอยู่โดยไม่มีการแจ้งใดๆ
การคิวคำสั่งแบบเนทีฟ | โปรโตคอลคำสั่งใน Serial ATA ที่อนุญาตให้มีการเข้าใจคำสั่งภายในฮาร์ดไดรฟ์ในเวลาเดียวกัน คำสั่งจะถูกสั่งซ้ำแบบไดนามิก เพื่อเพิ่มสมรรถนะของฮาร์ดไดรฟ์
อุปกรณ์ ATAPI | อุปกรณ์การเก็บข้อมูลขนาดใหญ่ที่มีระบบติดต่อแบบขนาน เช่น CD-ROM, CD-RW, DVD-ROM และเทปไดรฟ์
Serial Advanced Technology Attachment (SATA) | เทคโนโลยีบัสของคอมพิวเตอร์ที่ได้รับการออกแบบมาตั้งแต่แรกเริ่ม เพื่อถ่ายโอนข้อมูลไปยังและจากฮาร์ดดิสก์ เป็นการพัฒนาต่อยอดจากเทคโนโลยี PATA
Parallel Advanced Technology Attachment (PATA) | AT Attachment (ATA) เป็นระบบติดต่อผู้ใช้มาตรฐานสำหรับการเชื่อมต่ออุปกรณ์ที่เก็บข้อมูล เช่น ฮาร์ดดิสก์ และไดรฟ์ซีดีรอมภายในคอมพิวเตอร์ส่วนบุคคล ด้วยการเปิดตัว Serial ATA (SATA) ทำให้ ATA ดั้งเดิมถูกเปลี่ยนชื่อกลับไปเป็น Parallel ATA (PATA) หรืออาจเรียกว่า IDE (Integrated Device Electronics)
ฮาร์ดไดรฟ์ Serial ATA | ฮาร์ดไดรฟ์ที่มีระบบติดต่อที่ส่งผ่านข้อมูลโดยใช้โปรโตคอลซีเรียล เพื่อที่จะสื่อสารกับคอนโทรลเลอร์ Serial ATA ได้
eSATA | ไดรฟ์ SATA ภายนอก
ระบบย่อยเก็บข้อมูล Serial ATA | ฮาร์ดแวร์และซอฟต์แวร์ทั้งหมดในระบบที่เกี่ยวข้องกับการเก็บข้อมูลในฮาร์ดไดรฟ์ Serial ATA
โหมดถ่ายโอน Serial ATA | อัตราการถ่ายโอนซึ่งคอนโทรลเลอร์ Serial ATA และฮาร์ดไดรฟ์ Serial ATA สื่อสารกัน
ฮาร์ดไดรฟ์เซคเตอร์ขนาดใหญ่ | ฮาร์ดไดรฟ์ Serial ATA ที่มีขนาดเซคเตอร์แบบลอจิคอล ½ KB ฮาร์ดไดรฟ์เหล่านี้สามารถมีขนาดเซคเตอร์แบบฟิสิคอล ½ KB, 1 KB, 2 KB หรือ 4 KB สามารถใช้ไดรฟ์เหล่านี้บนอาเรย์เดี่ยวได้ โวลุ่มที่สร้างด้วยฮาร์ดไดรฟ์เซคเตอร์ขนาดใหญ่จะมีขนาดเซคเตอร์แบบลอจิคอลเท่ากับ ½ KB และขนาดเซคเตอร์แบบฟิสิคอลเท่ากับขนาดของเซคเตอร์แบบฟิสิคอลของฮาร์ดไดรฟ์ที่มีขนาดเซคเตอร์แบบฟิสิคอลที่ใหญ่ที่สุดในอาเรย์ โปรดดูบานหน้าต่างข้อมูลใน 'โหมดชั้นสูง' เพื่อดูขนาดเซคเตอร์แบบลอจิคอลและฟิสิคอลของฮาร์ดไดรฟ์หรือโวลุ่ม
เหตุการณ์ SMART | ย่อมาจากคำว่า Self-Monitoring, Analysis and Reporting Technology: มาตรฐานเปิดในการพัฒนาฮาร์ดไดรฟ์และระบบซอฟต์แวร์ ซึ่งมีการตรวจดูและสภาพของฮาร์ดไดรฟ์ และรายงานปัญหาที่อาจเกิดขึ้นโดยอัตโนมัติ
แคชข้อมูลฮาร์ดไดรฟ์ | หน่วยความจำแคชภายในฮาร์ดไดรฟ์ที่จัดเก็บเซคเตอร์ข้อมูลที่ใช้เป็นประจำไว้ชั่วคราว เพื่อให้เข้าถึงข้อมูลได้เร็วขึ้น ดังนั้นจึงปรับปรุงประสิทธิภาพโดยรวมของฮาร์ดไดรฟ์
แคชเขียนกลับของโวลุ่ม | หน่วยความจำแคชภายในโวลุ่มที่จัดเก็บเซคเตอร์ข้อมูลที่ใช้เป็นประจำไว้ชั่วคราว เพื่อให้เข้าถึงข้อมูลได้เร็วขึ้นและปรับปรุงการทำงานของโวลุ่ม RAID ดังนั้นจึงปรับปรุงความเร็วในการอ่าน/เขียนข้อมูลและความรวดเร็วในการตอบสนองของโวลุ่ม แต่อาจเพิ่มความเสี่ยงในการสูญเสียข้อมูลที่แคชไว้
ลิงค์การจัดการพลังงาน | ความสามารถของคอนโทรลเลอร์ Serial ATA เพื่อผลักอุปกรณ์ Serial ATA เข้าสู่สถานะพลังงานต่ำ
การแจ้งเตือนแบบอะซิงโครนัส | อนุญาตให้อุปกรณ์ ATAPI ส่งการแจ้งเตือนไปยังคอนโทรลเลอร์ Serial ATA ซึ่งอุปกรณ์ต้องการการดูแลเป็นพิเศษ

# รายการตารางและรูปภาพ

- ตารางที่ 1. การสนับสนุนเทคโนโลยี INTEL® RAPID RECOVERY สำหรับสตอเรจคอนโทรลเลอร์ของ INTEL
- ตารางที่ 2. การสนับสนุนระดับ RAID สำหรับสตอเรจคอนโทรลเลอร์ของ INTEL
- ตารางที่ 3. รูปแบบการใช้งานต่างๆ สำหรับขนาดสตริปที่รองรับ
- ตารางที่ 4. ภาพรวมเกี่ยวกับการสนับสนุนคุณสมบัติการจัดการการเก็บข้อมูล
- ตารางที่ 5. ข้อมูลอาเรย์ (โหมด RAID)
- ตารางที่ 6. ข้อมูลโวลุ่ม (โหมด RAID)
- ตารางที่ 7. ข้อมูลฮาร์ดไดรฟ์ RAID (โหมด RAID)
- ตารางที่ 8. ข้อมูลฮาร์ดไดรฟ์ NON-RAID (โหมด RAID)
- ตารางที่ 9. ข้อมูลฮาร์ดไดรฟ์ SERIAL ATA (โหมด AHCI บนระบบโมบายล์)
- ตารางที่ 10. ตัวเลือกบานหน้าต่างด้านซ้ายที่ใช้ได้สำหรับโวลุ่มการกู้คืนเท่านั้น
- ตารางที่ 11. ตัวเลือกที่ใช้ได้จากเมนูการกระทำ
- ตารางที่ 12. ตัวเลือกที่ใช้ได้จากเมนูคลิกขวา
- รูปที่ 1. โหมดพื้นฐาน
- รูปที่ 2. โหมดชั้นสูง (Intel Matrix Storage Manager)

# ข้อมูลด้านกฎหมาย

Intel® เป็นเครื่องหมายการค้า หรือเครื่องหมายการค้าจดทะเบียนของ Intel Corporation หรือบริษัทสาขาในประเทศสหรัฐอเมริกา และประเทศอื่นๆ
* ชื่อผลิตภัณฑ์ และยี่ห้ออื่นๆ เป็นทรัพย์สินของบริษัทอื่นที่เป็นเจ้าของ